url: =Zolai Simbu Kum 100 Cin Pawi Ah - 9\n[*Kaptel a Pasian thu um masa a upna a khahsuah nuamlo mi citak pa a min Pu Khup Zuan hi in a zi min Pi Dam Zel hi. A suan a khakte uh tuni in Kawlpi ah a teeng uh hi.] Ka laigelh masa ah a min ka khialh khak ding lauin ka gelh loh pen ka theih mah na dik. A zi min zong theihbehlap ing, ka lungdam.\nKei zong deihsakna tangin thusunna hun ka ngah a, "Tuhun Nate (science) pilna leh Khangnote" cih hi a, bangci gen ding, bangteng gen ding, bangci pat ding, koi ciang gen ding, a sanglam gen ding maw, a mipi nautang teltheih cianga gen ding maw cih ka lungbuai mahmah hi. Siate leh makaite hong deihsakna nakpi in ka lungdam a, hibang Kum 100 Cin Pawi ah ka khatvei hun ngahna bek hilo in mipi hizah kikhopna ah thugen in ka din a khatveina ahih manin lawp mahmah napi Siapi Thuam Khan Thang cih bangin ka 'kihta sim pian' hi. Ahang pen mipi lametna leh a ngai mipite theihtel siam dingin gensiam kei leng ka hun, ka sum bei, ka kisakkholhna khempeuh a mawkna hikha ding cih ka lim ngaihsut mahmah hi. Tua manin ka hun zat simin a tam thei pen mipi lam pan dotna leh a theihnopte uh dotna hun a om thei bangbang ka hihtheihzah in hanciam in dawng ding cih ka kiginkholhna hi.\nNate pilna thu i cih pen a omsa, a kibawlsa nate thu tel taka theihna pan hong kipan hi a, thudik, thuman theihna namkhat ahi hi. A omsa leh a kibawlsa cih ciangin kuate in a omsa hisak a, kuate in bawl hiam cih kantel mahmah ding kisam masa hi. Mihing in a bawltawm nangawn theihtelna pen pilna ahih leh mihing a omma in a piang nate theihtelna pen pilna kulthuk hizaw kan lai ding hi. Tua nate khempeuh a bawl pen nang leh kei hilo in mikang mipil masate zong na hilo in Pasian ahi hi. Pasian bawlsa nate tel taka kantel a, theihtel a, a kizatna, a phattuamna, a hoihna, a manphatna, a thupina, a tona, etc cihte theihna pen nate pilna (science) in a sinte hi a, a taktakin i Pasian bangzah in lian hiam cih a kankan, a suutsuut, a telkankan ihi hi.\nMihing in a omsa sing leh suangte, sikte sutuah in inn leh lo lamin mawtaw khawng, vanleng khawng i bawl a, gunkuang leh tembaw khawng bawl in a sungah tuangin mun khat pan mun khat i pai a, khe tawh pai sangin tawldam zaw in kitungbaihzaw, kimanlangzaw ahih manin tua bang hihtheihna, hihsiamna leh tua bang piansak theihna, bawl theihna siamna neite mipil, misiam, khutsiam, khuakpil, a ngaihsun zo ciin i pakta a, nate pilna thuthuk thei ciin i ciamteh hi. A taktak in a omsa, Pasian bawlsa, Pasian omsaksa nate lemtuah, gawmtuah in a dang khat a bawlpak ziau uh hi a, a kipatna taktak a bawltheilo vive mihing ihi hi. Pasian bawlsa nate i hei kawikawi dante khawng a vekpi a bawlpa adingin a nak thupiloh ding dan pen ama thu theihna leh pilna nakpi in lianzaw thamtham hi. Piancilna 1:1 ah, "A kipatcil in Pasian in vantung leh leitung a piangsak hi," cih om hi. Nate khempeuh tua piansakna pan a omsa ahi hi. A kipiangsaksate zat dan, zeek dan nangawn mihingte adingin limtak kisin kul a, a piangsakpa in bel "Om hen" cih leh a om hiziau lel hi. Tua manin nate pilna thu i sin ciangin a bawlpa i mangngilhloh ding a thupi penpen hi cih ka gen masa hi.\nPhim muk khat ah zong atoms awn 5 (5millions) bang om himawk ahih manin sik them khat nangawn ah atoms tam a om ding dan kitheipah hi. Zomite in sik van zat i neih lak pan a neu penpen in i ciamteh pen 'phim' ahi hi. Phim pen puankhuina, lingkheina, tangsiat dawtna, etc cih bangin Zomi te in i zang hi! Tua pen sik nam vanzat i neih lak pan i lim zat mahmah ngei hi in, a neu mahmah genna in zong a kilimzat mahmah ahi hi. A omsa lak pan samzang pen a neu genna khat hileuleu a, phim tawh a kizang khawmkhawm ahi hi. Na khempeuh pen a tom tampi a kigawm ciangin a mel, a puam hong om pan ahi hi. Inn lamna dinga leisek banga na khempeuh kibawlna bulpi pen atom ahi hi. Tu hun ciang atom sungah zong a neuzaw omlai kici toto lai hi... Zomi khangnote in pilna thuk i sin ding om lai hi. Mikangte bek in theikhin zolo uh ahih manin Zomite khuak leh pil ngaihsut siamna khempeuh zong huh in va seppih leng a siatna omlo ding hi.\nPasian bawlsa i theihloh tampi omlai i cihnopna hi. A bawlpa bangzah in a pil zen tam.\nZomi sungah nate pilna tawh kisai in a kilim theih nuam mahmah khat pen - Aji-No-Moto ahih kei leh Mehza (mikangpau in MSG or Mono-sodium Glutamate) ahi hi. Meh limsak nadingin kilimzat mahmah a, pawlkhatte bangin zasan tawh gawi in, a haizaw diakte bangin ci bangin liak ngam uh hi, kici hi. A pil gam, a khangto gam leh minamte in lim zatlo bek hilo in zanglo kikeuh zaw uh hi. Ahang pen a cidamna uh thupisak uh ahih manin. Ahi zongin, sumbawl pawl leh sum muhna in a zang mite in anzuakna ah limtak in zang hamtang nuam uh hi - ahang: meh limsak, ankam limsak, a vanzuak uh khawng, mite in a ann uh limsa. A nek sung uh limsa ding, a sum a ngah khit uh ciang a cinat lawh phial uh zong summetbawlna ah a sumzongte tawh kisai nawnlo hiven! Nek loh theih leh hoihpen. A hang bel tawmcik ne leng phamawhlo napi a kisam zah val nek khak baih lua mahmah in tua hileh awmna, awmbing, thau, cithak, luna, ihmutsuak, etc cih bang tawh kizom pahpah hi.\nHong kidong mahmah khat leuleu pen i huan ah mehteh mehgah te lungno leh kau in a nekloh nadingin thoza leh ganhing thahna te i buak pen mihing te adingin a siatna om hiam cih ahi hi. Thoza pen gam khangto te ah a kizat phal nawnloh kum 60 bang val khinta hi. Gam zawng leh khangto laitak te in a zanglai bek himai hi. A tom in gen leng cancer, meima, cibawk, thabawk piangsak hi. Leihoihza zong a tam luat leh a sunga chemical (dat) te mihing in kinekhawm ahih manin a piak ding zah val i piak khak ciang mihing in kine khawm lai hizen mawk in kidop huai, a zat dan siam ding kisam hi cih khawng ka gen uh hi.\nNate pilna a kipat pan tuni ciang donga khantohna tuamtuamte a lim tawh lak in a thu tawh gen in ka kidot nop uh ka kikupnopte uh kikum in ka om uh a, ni thum sung cim hetlo in hun bang 'tom' ka sa phial mai uh hi. A ni behlap le ung kikupnop, gennop omom lai leh kilawm. Mailam ah tua bang hunhoih hong om ding cih lamen in thungetna tawh lungdam takin Zolai Simbu Kum 100 Cin Pawi ah kei thusunna hun zong nuamtak in ka zo thei uh hi.\nKa muhkhiat pawlkhat pen:\n1. Zomi te in nate pilna thu (science) leh khantohna pen kilunglut in kithei nuam in zaknop kisa, kikan nuam hi cih ka mu hi.\n2. Zomi te in a khangto minamte lungsim pua in khantohna thu a hih peuhmah leh lunglut in ciltuikai liangin ngai, za nuam, kum nuam in thei nuam hi hang.\n3. Thudotna sungah a thuthukpipi hong dong zong om ahih manin Zomi sungah nate pilna thu a thuk sut mahmah mi honkhat om in a theihna uh zong sang, telcian mahmah uh hi cih kitel hi. Zomi khuak in nate thu pilna namte kanzo, bun, theizo lua hi.\n4. Khangno tawh genkhop ding himah leh thungai, thusinna sungah mi 20 val deuh khawng bek kum 35 nuailam pha mawk ahih manin khangnote in nate pilna thu lim sin ding, thupibawl ding hi cih ka ut zah in ka gen thei kei a, khangno sitset vive lak ah gen kikkik dingin iplahhuai kasa mahmah hi. Tua bang hun a om theih ding leh hanciamhuai kasakna thu zong mipite mai ah ka pulak hi.\n5. Kha damna ding bek hilo pumpi cidamna ding leh nuntak sauna ding thu zong Zomi sungah kilunglut, kikan, kitheinuam in cinat ding kikemkhol nuam tampi om hi cih ka mu hi. Tua manin nek leh dawn tawh kisai ah dotna tam pha mahmah hi.\n6. Technology lam tawh kisai dotna tam mello hi. Tuate tawh kisawh tam nailo ihih man hikha inteh.\n7. Mailam limci in hih thulu a kiza ut mel kei tam ciin ka lunglau giugiauna teng thusun masa ni khit ciang hong bei henhan hi.\n8. Thusin a hong pai, thungaite a tamzaw siate leh upate, makaite ahih man un amau khua ciat ah a ciah ciang, amau pawlpi ciat ah a ciah ciang a zak thute uh na gensawn dinga Zomi khangthak sungah nate pilna thu a sin nuam leh a lunglut hong tam semsem ding hi cih ka um ngam hi.\n9. Zomi sungah a hun manman in hih bang thutheihna leh thusinna pen kinei den zo leh i minam sungah theihna leh khuamuhna khang semsem ding hi cih ka um hi. Khangno pilna sin teng bek in hih bang thusinna nei hilo in mipi tungah zong i hawpsawn zel ding a thupi hi.\n10. Zomi te minam a hong bawlpa Pasian in a bawlsa nate thu a sin thei ding, a tel thei ding, a genkhia kik thei ding leh Ama thupina a kilatna dinga a bawl nate a gol mahmahna, a neu mahmahna, a zat cing mahmahna, a kipuahpuah theihna, a hoihzaw sem a a kibawl tohtoh theihna te Zomi te in zong nakpi takin i uangbawl ding hi. A khangto minam peuhmah in tua cih uh hi.\nHih bang hun thupi leh hun manpha ah ka kihelkhak ka lungdam a, manpha ka sa a, ka kihel loh khak ding bang ka lau kik zawzen hi.\nVan leh lei Pasian bawlsa ahihna thu, van dumpi leh van kuumpite huih lak ah a khaina thu, tungleng vasa leh nuaia kibual ngasate nuntakzia thu, singkung leh pak hoihte, guam leh mualpite a kilawmzia thu, mihing leh ganhing namkimte thu, nek leh dawn leh a zonzia thute cih bang a tuamtuam - gennop tampi omlai hi; gengen dingin zong hoih hi, theih dingin zong hoih hi, zatpah theih ding tampi om a, mailam nuntakna hong makaih thei ding thuhoih zong tampi om hi. Mailam ah gengen, sutsut, sasa lai ni...\n"Pilna kisam na om uh leh Pasian kiangah ngen un. Mi khempeuh tungah Pasian dikin cingh mahmah ahih manin hong pia ding hi." (James 1:5)


timestamp: atn

url: =Japan gamsung aom zintunbuk khatah Video gukzaih nadingin Camera kithuah :: ZOMI DAILY\nposted on 5 July 2017 at 9:58 pm Lomkholna: Japan, News, Sawltak, World\nJapan gamsung aom zintunna innsung lupna tungah Camera khat ki gukkoih cihi. Tua zintunna pen Airbnb panin aki Booking hi a, zintung tepen Korea gammi nupa khat ahi uhhi.\nLupna inndei ii Ceiling akiukhat ah akithuah Fire Detector tawh akibang vankhat panin meitang amuh uhciang in lamdangsa uh cihi. Tuaciang in phelkhia in a et uhleh lupna sungteng agukzaihding in akithuah “Hidden Camera” acihte nahimawk hi ci’n Korean Herald te’n genkhia hi.\nCamera tawh gukzaihsim athuak dektak nupa te’nzong lamdangsa uh a, Fire Detector pen aphelkhiat ciangin asungah micro-SD Memory Card khat kithuah cihi. Tua Hidden Camera ahih keileh Spy Camera panin lupna inndeisungteng avekin Video Record akibawlding in ngimsa in akithuah cimawk hi.\nAbeisa inzong hih zintunginn pen Airbnb website tungtawn in Booking bawlin atunngei khitna uh hi a, tutungzong alumding in akithawithawi laitak in amukhia uh cihi. Kamphatna tawh bangmah lupnatung zuannailo uhhi.\nJapan gamsung aom South Korean Embassy te tungah huhna ngenin, Police Report bawlpah uh a, tuapan in adang zintunnading innkhat ah hongkha uh cihi.\nTua zintunna inn pen Airbnb Community panin ki hemkhiapah in, Privacy Infringement pen kideih vetlo hi ci’n Airbnb thunei te’n genkhia hi.\nHih thuthang tawh kizui in zintunna innkhatpeuh leh Hotel, Motel cihte ah Hidden Camera kithuahding in na upmawhleh lupna inndeisung nalutphet in meitang khempeuh sumit inla, Camera panin “Power On” sa in akikoih meitang aomhiam cih encian masa in.\nMuanmawhhuai meivak lalcin, pak kisuang, lim kisuang cihkhawng aomhiam encian in.\nMobile Phone te ii Lense ciacia atattheih nading avang khatpeuh aomhiam sittel in.\nAhihtheih liailiai nakleh zintunbuk leh Hotel, Motel khatpeuh ah nagiahpak ciangin na guaktang liangin ompahpah kei in. Sawltak #zomidaily\nPrevious: Indonesia ah pasalno kum 16 leh meigong kum 71 aphakhin kiteeng\nNext: Numei khat inndawl 5 na panin kiasuk in, meikhau tungah awk


url: =Malaysia ah Zomi Nam Ni nuam mahmah – 5 ~ Hau Za Cin :: ZOMI DAILY\nposted on 28 February 2013 at 12:03 pm Lomkholna: Article, Hauzacin, Zomi Nam Ni\nMalaysia ah Zomi Nam Ni nuam mahmah – 5\nLengtong Kam Khen in dawn dingin dotna omsa pawlkhat sung pan — “Mi namdang tawh kiten bangci nasa hiam?” cih dawnna nei a, mipi nui ziahziah hi.\nLai Siangtho in zong a genna bangin i theihsa hi – i telsa mi mah la lehang hoih pen hi ci a, hi zong ka sa bilbel hi. Adangte ei mahmah in a video pan en leng muhnopzaw! Pu Kam Khen pen ‘sikhang’ leh ‘sakhang’ bekbek a gen isak leh thu tuamtuam khat peuhpeuh gen leh a zaknop hikhin mai ei. Ahi zongin Zomi Nam Ni in deihzah in ki ‘show’ lo ahih manin nupi pawlkhat bang hehsuak phial, tangval lai hileh a tanu te uh heelsak phallo phial ding bang hi… he he. Mipi in kilawppih in, ama ciamnuih in i leitung nuntak gimna tampi hong mangngilhsak tuam hiding hi.\nZomi Education Centre pan Zomi lam tuamtuam lahna leh Aksi Lam a cih uh zong lahna nei in Zogam it ding, Zomi zuun ding cihte hong phawksak kikkik uh hi. Lungdam a, nakpi takin i neutung mah pan Gam leh Minam itna i kineihsak ding himah hi cih hong phawksak hi.\nZomi sungah kipattahna, mikangpau in parenting a cih pen kisam mahmah hi. Minam it ding kisinsakna, innkuan it ding kisinsakna, cihte kisam mahmah hi. Pau leh ham a siam kei uh leh a it dinguh baihlo hi. Amau kua hiam cih a kitheih kei uh leh a it ding uh thei mello in khangto ding uh hi. Zomi ahihna uh a tel mahmah kei uh leh Zomi it ding theilo ding uh hi. Zokam na pau zongin Zomi na hihna bangteng hiam cih na tel kei leh Zomi na it thei kei ding hi.\nHih Zomi Education Centre (ZEC) pan sangnaupangte in Zomi ahihna uh lak in hong lam ziahziah uh, Zola hong sak ziahziah uh ciangin Zomi itna hong lian mahmah hi. Mi khempeuh muhna ah Zomi i hihna a lak uh hi a, Zomi a itna uh a lak ahi hi. Hih bangin naupangte minam i hihna, bangin Zomi ihihna lak hiam – i Zolam, Zongeina, Zola, Zokam, Zopuan, etc cihte a tel mahmah uh kisam hi.\nZEC sangnaupangte in la sak uh ciang ka lungsim hong dong mahmah khat om. Naupangte maitai mahmah khinlo mawk uh hi. Banghang hi ding hiam ciin ka ngaihsut ciang – a sangkahna uh pen ‘lamlak’ pian hi cih tel uh ahi tam ka ci hi. A diak in a upa lam deuhte in lamkal ah vaitham lai uh ahih uh kithei ahitam ka ci hi. Nunglam lah hei theilo, mailam lah nawt thei pak nai, lamkal ah vaitham lai ahih manun a sangkahna uh pen ‘kiallap’ hi cih tel uh ahi tam ka ci hi. Hih pen i Zomi pih tampite dinmun, a tuak laitak thu uh himawk hi. Tate sanghoih ah kahsak nuam mah taleh hithei nailo. Sangkahlo in omleh lah mailam ding sauzaw lai.\nTua manin Zomi naupangte adingin thungetna zong nakpi in i neihsak ding kisam sa ing.\nLengtong Hoih lasiamte’n awi ziahziah: Ka neutung pan ka zaknop, ka ngaihnop leh ka thupi ngaihsut mahmah Zomi lasiam lak ah Lengtong Hoih Lasapawlte ahi hi. Lengtong Pauno in, “Zogam Hong Paal Ding Hi,” cih bang a kipum bye heart (lot ngah) giap hilel in maw. A limlim in Lengtong Hoih lakhui sunga late khempeuh a ki ciamteh mang khin. Tonsim (Champhai) pai a lai atloh bu lei a Labu dinga kizang ngei himawk hi. Tangval toh ciil lam in nungak hoih khawng a kitheih pianpian, mukmul vasa mei banga hong po kipat ciil lai khawngin Lia leh Taang kingaihna late kideih in i kam tawh a kigen ngamlo te Lengtong Hoih late sung pan kisa hiauhiau hise hi. Tua manin:\n‘Ni khat kong muh loh kum kivei bang,\nTaang kei zuan bang Lia nang na zuanglo maw?’\ncih lamalte khawng ki repeat mun lua himai hi. Zolia te in zong na theisiam in:\n‘Cik ciang ka siangah hong leng in vangngaih sinthu nong lel tam,\nNang ngai lungzuang huiva bang na maumau ing’\nkhawng mah tawh hong dawng ziahziah lel uh hi. Lungzuang sak teei ei, i ngaihsut kik leh… sen leh kik thei leng maw…\nLengtong Pauno in solo a sak ciangin mipi in khutbeng ziahziah in nop kisa mahmah hi. A lawm Lengtong Kam Khen mah in no masa zel ven cin, amau kihona bekbek zong a zak nuam a, amau kimaingap bangin amau zong kimaingap pah himai hi. Zomi lasiam sungah a masa, a madawkte hi uh a, Zomi leh Zogam hoihna awi cim theilo in Zolengthe te tawh awiawi lai ding uh hi.\nZogam Lapu cih min a piak uh Sia TS Khai in zong “Zogam Vontawi Taangpaal ka hi,” cih hong sa zeza a, ama kam pan kisa ka khatvei zakna ahih manin ka lungtang hong dawt kha peuhmah hi. Ka u Thang (Sia Suan Lian Thang) in a tangval ciil in Zomi tangvalte in Champhai pan Aizawl Long March a neih kim un Lamka a va zinna pan ZOHEISA Khui hong lei a, hih Sia TS Khai la pen na om hi. Tua zawh a sawtlo in Shillong ah College kah dingin ka pai ciang Union Christian College ah BA simlai Zomi Lasiam Tg. Go Lam Thang Hatzaw in zong 1991 kum Zomi Students’ Association Maithak Muakna (Freshers Welcome), Nongrim Hills School ah a neih laiin hong sa a,\n“Vana leng vasa in zong bu nei,\nKen bu nei nailo.\nLei a taai zusa in zong kua nei,\nKen kua nei nailo…”\ncihte bang a sak ciah i cimul tho in i hehtha lah suak, i septha lah suak, tha hong pia in lungsim hong lawng a, Zomi leh Zogam adingin sep utna lungsim hong guan hi. Sia TS Khai tawh kimu thei, anne khawm, lasa khawm, tukhawm kha thei ka hih manin hampha kisa ing. A aw zong a hoih ngeiin hoih a, a la zong a ngaih ngei in ngaihin, a siamna zong khang semsem hi.\nKumsawt tangbang damin Zogam Zolei hong awi cim kei henla, la thak thu thak tampi hong phuaksak laita hen.\nLengtong Kam Khen in zong a ut teng a ciakciak khit ciang mipi in Hunta cih mahmah om theilo in kicimtaklo, ki am mahmah hilel hi. Ahi zongin nopsa in am in khialah taleng hun leh ni in hong ngaklo in na paipai a, nitak nai 5 hong satta a, Pu Kam Khen mah in, Zogam Cowboy, etc te a sak khit ciang:\n“Zalmangpha hong khak ing, Ciin leh tuai aw,\nZalmangpha maw, Kei va ciah ning…\nHeina peuh ah, Sian in siam hen….\nLa la la la la……”\ncih tawh Zomi Nam Ni zang khempeuh mangpha hong khak a, lungleng tak, thawmhau tak, lungsim khitui luang in hong omsak a, Zomi Nam Ni a bei mai ding it in lungsim kap ngeungeu hi. Ahi zongin hun nuam khempeuh khoh nuam in it in lencip nuam taleng, kikhoh theilo, kilencip theilo a, a nopna khempeuh tawh a bei kul hi.\nA nuamzaw kum in hong ngak a, a thupizaw hun i masuan hi. Tukum sang maikum nuamzaw dinga, a kum a kum in nuam semsem ding hi.\nRev. Cin Sian Pau in “Lungdam Kohna” hun khempeuh hong zosak vantung leitung a bawlpa leh Zomi te minam a hong bawlpa tungah a koh khit ciangin Zomi Nam Ni hun nuam hong beita hi. Lungdam maitai khut kilen in MAIKUM CIANG KIMU KIK NI MAW ciin mipi MANGPHA kikhah diamdiam hi.\nTopa in Zomi leh Zogam hong kem henla Zomi Nam Ni pak bang vul semsem hen.\nTukum, 2013 Zomi Nam Ni Malaysia ah ka zat nuam kasa mahmah a, ka zi bangin “Mai kum ciang zong paikik ni maw,” hong ci lianga, “Aive maw ngaihno,” ka ci khin kha liang hi.\nA nuamzaw kum i masuan hi…\nHeina peuh ah Zomi!\nPrevious: Malaysia ah Zomi Nam Ni nuam mahmah – 4 ~ Hau Za Cin\nNext: Posterous (Blogging Platform) ki khakcip tading


url: =HAICIIN CRUSADE LEH MAWTAW ACCIDENT – Tears Gospel Ministry\nHAICIIN CRUSADE LEH MAWTAW ACCIDENT\n2012-03-08 September 22, 2016\nHaiciin khua ah crusade bawl dingin Tedim Lawibual veng a teng, Khitui Gospel Teamte zinpipa Sian Lian mawtaw tawh 2012 February 28 ni in Kawlpi khua Khitui Gospel Innpi panin ka ding khia uh hi. Zampi gamah guah hong tam lua mahmah ahih manin lampi nal mahmah a Pasian in hong kem ahih manin tuahsiatna tawh hong kipelhsak hi. Guah tampi lua ahih manin Gospel pai khempeuh akno tuikia bangin kawt kim ngipngiap in Dr. Khual (Dr.Rev. Gin Khan Khual) innpi ka tung uh hi. Dr.Khual’ naupa Khai leh a lawmnu in limtakin zin hong do uh a, sumtawng ah meiphualpi hong cihsak uh a, Gospel tengin meiphualpi awi in amau zingsang an hong huansak uh hi. Haiciin lam pen lampi neu mahmah banah mawtaw gol pai ngei nai lo ahih manin Dyna tawh pai ding hong awi lo ciat uh hi. Mawtaw neipa in Pasian muanna tawh pai teitei ding ci, ahih manin ka pai suak veve uh hi.\nlolai ah mawtaw\nLam tawntung ah hong tonpih Topa Pasian hehpihna hangin Zogam khuapi khat ahi Haiciin khua cidam takin nitak nai 7:00 in ka tung zo uh a, tumging leh aw liatna teng thuah mengmengin nitak kikhop nuamtakin ka zang thei pah uh hi. Topa Pasian in kha khanlawhna hong kipansak pah hi.\nkhup leh niang\nTutung Haiciin crusade adingin inntekpi a sem Khup leh Niang hi a, amau Haiciin khua tualsuak ahi uh hi. Pasian in gam minthang USA ah a tunpih ciangin a khua a tuite in Pasian a muh ding deihsak lua uh ahih manin sum leh pai tampi bei-in crusade bawl uh hi. Pasian in amau nupa thupha hong piaksak ta hen.\nHAICIIN CRUSADE A KIHEL THEI KHITUI GOSPEL TEAM TENG Anung lam vei pan ziat; (1) Pum Thang (2) En Thawn (3) Nunu (Sian Lian tanu) (4) Cingpi (Sia Thawn’ tanu) (5) San Nuam (6) Kimbawi (Sia Do Khup’ tanu) (7) V.C Mang (8) Sian Lian (Mawtaw neipa) Amai gual; (1) Lian (2) Sia Thawn (Lamzang ZBCM Pastor) (3) Sia Do Khup (4) David Tuang (Sia Do Khup’ tapa) (5) Thang Khen (Lamka CBA upa)\nLampi neu in a khanglam keen thei mahmah sawnsawn ahih manin lau huai mahmah hi. Haiciin khua ah leitung pian zawh Dyna a lut cil hi a, tuahsiat theih nading mun tam mahmah hi ta se leh mawtaw neipa Sian Lian in Pasian leh Zogam adingin a mawtaw itsik het loin hong zangsak a, amah mahin lauhuaina tampi kawmkal ah lungduai takin hawl hiat-hiat lel hi. Mawtaw saap hong la ngei lo bek tham loin Tedim ah Khitui Gospel Teamte limtakin zin hong dou tawntung uh hi.\nTuailai khangnote in Topa Jesu itna a tel uh ciangin a mawhna khempeuh a maisak Pa tungah lungdam lua-in nau kahin kap khia liang uh hi.\nMawtaw kia pen\nMawtaw pen lampi panin saupi kikhuk suk hi mah ta se leh sih nading lauhuaina panin Pasian in a mite kem hi. A liam pawl khat a om tei hangin luang beina liang om lo hi. Khut tawng khe tawng liang zong om lo hi. Nitak biakpiakna nuam takin kizang thei veve hi. Tawp nitak dongin gupkhiatna ngah mi kibehlap tawntung hi.\nMarch ni 4 ni nipini in Tualkhiangte naupang 3 mang ahih manin a zonpih dingin Haiciin khua panin mi pawl khat va pai uh hi. Hong ciah lam uh ciangin a tuanna uh mawtaw lam khangah kia in mi tampi liam uh hi. A phadawm zawdeuh teng Siksakol manlang tawh Haiciin lam ah pua uh a, a liampha zato puak kul teng Mawtaw neipa U Sian Lian thusiamna tawh Gospel ten Suangdai khua khen India mawtaw omna dong va kha uh hi.\nNaupangnote tungah zong Pasian Kha Siangtho hong tung ahih manin kap kawmin thungen uh a, a mawh khempeuh uh a puakkhiatsak Pa Topa Jesu tungah lungdamna khitui tawh lungdamna ko ciat uh hi.\nKhangno tampitak kikhel uh a, khamtheih guihtheih khempeuh paisanin Topa Pasian deihna bangin ka gamta ta ding hi, ci in kiciamna khut lamto uh hi. A tek pen pan a moi pen dongin Pasian Kha Siangtho nasepna sungah kihel ciat uh a, lungdamna tawh kidim ciat uh hi.\nMipi kiapna sunhun\nNisimin Topa Kha Siangtho in na sem den ahih manin mi tampitakin a mawhnate uh pulakin khitui naptui tawh Topa Jesu kiang zuan thei uh hi.\nSian lian mawtaw\n«PASIAN A IT ALUIH TE INNKUAN TUNGAH LUNGDAMNA\nTHU HONG NGETSAK NUNG»\n7 Responses to “HAICIIN CRUSADE LEH MAWTAW ACCIDENT”\nmr. thanglek, johnthang says:\nsia do khup aw mi pih te a ding a pasian tung ah na na sep sak na te ka muh ciang ka lung kim in ka ci mul bang ong tho sak hi mai lam ah na ma ban ding tam pi tak a om lai te ah Topa pasian in tua sang a pi cing zaw ding in ong phung vuh lai ta hen ci in na na sep na te ka muh ciang in lung dam pih na lai kong at hi. lung dam\nSia Do Khup says:\nMr. Thanglek leh John Thang nong tha piaknate uh hangin lungdam mahmah ing, Laizom Zomite in thu nong ngetsakna uh leh sum leh paii, neihsa lamsa, tha leh ngal tawh nong panpih ciat manun Khitui Gospel Nasepna tu ciangciang kum 22 Zogam ah kalsuan toto thei hi.\nHaiciin Crusade thu kanasim kha a thakangah mahmah hi. Haiciin khualampi neu mahmah ah DYNA lutsak a ahawl u SianLian zong siam le hong kem Pasian hoih kasa hi. Donghtuahna thu ah zong luangleban supna om lo pen Pasian thupha taktak hi.\nHaiciin khua 1894 kum in kisat a tu in kum 118 upa khuapi khat a hi hi. Tu tung Crusade hang in Pasian in Haicinnkhua thupha ong pia semsem ta hen la mipil, misiam ki beh lap in khantohna tawh Pasian le minam a ding thupha ong suak den ta hen. Crusade a ding donor te zong thupi mahmah le etteh huai kasa hi… Pu Khup le Khitui gospel Topa le minam a ding khansawtle muibun den ta hen Amen\nFrom Dalmung Guite( Haiciinsuan )\nLungdam mahmah ung ei Mungte innkuan, na nu leh na pa’ pianna khua ah khanlawhna a pian nadingin Pasian in Khitui Gospel Team hong zat khak pen ko zong hampha kisa ungh. 1994 kumin ni 17 bang tam a Crusade ka bawl ngeina khua khat hi a, tua hun lai a naungekte tun nungak tangval na hi ta uh hi. Hih bangin ih nasepnate leitung bup pan ih et theih nadingin 2012 website man nong piaksakna uh ii lawhcinna khat hi pah hi. Pasian nopna no innkuan sungah hong om den ta hen.\nHong it, Pu Khup\nEn Khan Pau says:\nSia Do Khup aw, na lai at te leh na Photo suah te ka na mu hi,nakpi in ka lung ong khoih a, thangah huai mah2 leh tha lawp huai na sep na te ngen hi cih kamuh man in, na ma ban dingkhempeuh ah zong Topa in,ongkithuahpih tawntung ta hen cih thuphalianpi kongtut hi. ka pianna Haiciin,ka ten na Haiciin mah pen kumsawm( 10 )sungka muh loh leh ka zak khak ngei loh ka up mawh ngam loh thu tampi nang tung pan leh na na sep na te uh tung pan in,na mu thei ka hih man in,nak pi in ka lungdam na kongko hi.Kei ongdeihsak theih a piang thei ding a hih nak leh Topa in, ” Jacob kahleipi nangma Innsung ah dawhta hen” cih kongdeihsak na lianpen ahihi…\nSia khup aw, ka pianna uh Haiciin leitang ah Pasian leh Mipihte na itna hangun nisa guahlak dailak ah pilna siamna neihsa lamsa itsit hetlo a nasepna uh ka na muh uh teh gualzawhna hong pia i biak Pasian tung leh Khitui Gospelte tungah lungdamna lianpi kong ko uh hi. Haiciin crusade thungetna tawh hong panpih mimal kim Topa in thupha hong pia ta hen. Haiciin khua Kha khanlawhna hangin mimal kim nuntakna ah I Pasian hong itna leh hong hehpihna thupha guah bangin hong zu ta hen. Mai lamah Khitui Gospelte I biak Pasian in ama min thannading leh ama gamtangzai semsem nadingin hong zang sem2 ta hen.\nPastor Singpu says:\nDear Sia Khup le ATeamteng\nPasian hong huhna leh note hong thungetsakna tawh Haiciin khuapih teng in hoih lam kimanawh ta hi cih kong zasak hi. Lamka Zatopi ah a om mimal 5 lakah khat bek om lai aa, tua pen Khua Hausapa Thangkhanmang hi. Adang teng pen Pasian hoihna hangin tuak vek ta uh hi. Tua bek loin note le Pasian hoihna hang mah tawh Haiciin khua sungah thu sia om lo ahih manin Pasian min ka phat hi. Pasian in Pawlpi zong thupha hong pia in Khitui Gospel Teamte le Khupte nupa hanciamna tungtawnin khua sungah nakpi takin khanlawhna om hi cih hong zasak ingh. Haiciin Tuiphum Pawlpi adingin mailam ah ka ngiim uh Biakinnpi lam nading ah zong thungetna hong na neihsak lai un. Lungdam mahmah ungh. Note tawh Khrih sungah…..Pastor Singpu (Haiciin)


url: =Jeremiah 13 | Siantongluan.net\nJeremiah 13 |\nTopa in kei tungah, "Pai in la patpuan dialkaih khat na lei khit ciangin kawtsak loin teeng in," hong ci hi.\nTua ciangin kei zong Topa hong gen mah bangin dialkaih khat lei-in ka teeng hi.\nTopa in a nih veina hong hopih a,\n"Na kawngah na teen, na dialkaih lei la in. Tho in la Eufratis gunah pai in. Tua lai-ah suanghawm sungah va seel in," hong ci leuleu hi.\nKei zong pai-in Topa hong sawlna bangin Eufratis gun gei-ah ka seel hi.\nTua zawh ni tampi khit ciangin Topa in kei kiangah, "Eufratis gunah va pai in la, na seel dingin ka hong sawl na dialkaih va lakik in," hong ci hi.\nTua ciangin kei zong Eufratis gunah pai-in dialkaih ka seelna mun khuat kikin ka la hi. Dialkaih na ngotgawp khin a, zattheih ding hi nawnlo hi.\n"Topa in kong cihin-ah, hih bangmahin Judah mite kisaktheihna leh Jerusalem khuate ki-uatsaknate ka susia ding hi.\nKa thu hong ngai nuamloin amau ngaihsutna bang bekin a pai tentan nuam, pasian dangte na a sem ding leh a bia dingin a nung a zui hih migilote pen zattheih ding ahi nawnlo, hih dialkaih bang ahi ding uh hi.\nBang hang hiam cih leh dialkaih, mite kawng tungah a belh cinten mah bangin Israel mi khempeuh leh Judah mi khempeuh kei tungah a hong belh cinten dingin ka bawl hi. Tua hi leh amaute ka mi hi ding uh a, ka minthanna, ka hoihna, leh ka vangliatna ding ahi ding uh hi. Ahih hangin amaute in ka thu hong manglo uh hi, Topa in kong ci hi," hong ci hi.\nTopa Pasian in kei kiangah, "Jeremiah aw, amau kiangah, Topa, Israel mite Pasian in a hong genin-ah, "Zubeel khempeuh leenggahzu tawh a kidim ding hi," hong ci hi, va ci in. Amaute in nang kiangah, Beel khempeuh leenggahzu tawh kidim ding cih kote in theilo ka hi uh hiam? hong ci kik ding uh hi.\nTua ciangin nangmah in amaute kiangah, Topa in hong cihin-ah: En un, David tokhom tungah a tu kumpite, siampite, kamsangte, leh Jerusalem khua-a a teng mi khempeuh-a kipan gamsungah a om mi khempeuh zu tawh kidim sakin ka khamsak ding hi.\nPate leh tate-a kipan amaute khatlekhat ka kiphusak ding a, Topa in kong cihin-ah, hehpihlo, maplo, itloin ka sisak ding hi, ci hi, va ci in," hong ci hi.\nNgai-in na bil uh ngat un; kisathei kei un. Bang hang hiam cih leh Topa in thu a genzo hi.\nTopa in khua mialsak a, khuamialna mualtungah na tuk ma un, na lamet uh khuavak pen khuamial bikbek a suah ma-in, Topa na Pasian uh pahtawi un.\nAhih hangin ka thu nong ngaih kei uh leh na kisaktheihna uh hangin ka kapsim ding a, khitui luangin nakpi takin ka kidik ding hi. Bang hang hiam cih leh Topa tuuhonte sal dingin kikaikhia zo hi.\nTopa in kei kiangah, "Kumpipa leh a nu kiangah, Na kumpi tokhomte tung panun hong tuaksuk un. Bang hang hiam cih leh na kumpi lukhute uh na lu tung uh panin kia khinzo hi, va ci in.\nNegeb gama om khua kongpite lah kikhak a, kuamah lut thei nawnlo hi. Judah mite zong salin kikai a, a vekun sal suak khin uh hi," hong ci hi.\nJerusalem khua aw, khuadak in la, leilu lam panin a hong paite en dih in. Nangmah a hong kipia a hoih mahmah na tuuhonte koi-ah om ahi hiam?\nNangma lawm dingin na bawl mite teekteek in nang hong uk ni ciangin bang na ci ding hiam? Numei nausuakte in na a sak velval uh bangin nang zong na na sa ding hi.\nBang hangin hih thute kei tungah hong tung ahi hiam, ci-in na ngaihsut leh na mawhna a liatluatna hang ahi hi. Tua thu hangin na nik hong kihawkgawp a, a hong kibuan gawp ahi hi.\nEthiopia mivomte in a vun uh khek thei a, kamkei in a gial khek thei ahi hiam? A khek theih uh leh siatna bawl ding a zongsang khin note in zong a hoih na bawl thei ding uh hi.\nSehnel gam panin a hong nung huih in buhvai a mut bangin note kong thehthang ding hi.\nHih pen nangma ngah dingin ka hong sehsak ahi hi, Topa in kong ci hi. Bang hang hiam cih leh kei na hong mangngilh a, pasian zuau peuh na um hi.\nKeimahmah in na nik kong hawksak ding a, kong maizumsak ding hi.\nNa kihhuainate, na angkawmna, na hukna leh gamlak mualtungah numei paktat bangin milim pasian peuh na biak kawikawinate ka muzo hi. Jerusalem aw, gimna ngah ta in. Na siangthona dingin bang tanvei sawt ding ahi hiam, a ci hi.\nTedim Lai Siangtho / Laibu: Jeremiah 13


url: =Zomi Cup Diary (03 February 2014)\nNisa inlah kei tuni in liap zawdeuh ning ci peuhmah lo ding cih pen theihsa hipah mah taleh lungkia lo in thawh phet mahin Zozum pan ka kithawi kheh khengkhang leuleu uh hi. Hunte geelsa om bangin kipan to pah ngekngek a, Pasian hehpihna tawh zingsang lam pen nisa lua sam lo ahihmanin bawlung sui dinga kiseh khuate pen lungdam thei mahmah uh hi. A hampha diak khuate lakah Zampi leh Thangnuai khua zong kihel thei bilbel uh a, nai khat sung nuaipi mah a hong kinuai khit tak uciangin goal khat tawh Zampi khua in ka zo liailiai sam uh hi. Goal khat bek himah taleh Point 3 angah kisuak pah ahihman in maitai takin tualpi nawl lamah Pasian tungah lungdamkohna kinei pah uh hi.\nTu ciangicang Pasian hehpihna tawh Goal tam thun pen Phaiza khua hi. Nihvei a suih khitna lakah Goal 7 tuak khum ek-ek mawk uh hi. Asui te siam man zong hi, amau leh amau tha kipiakdan a siam man zong hi sa ingh. Phaiza khua Team in a suih ding nak leh khua mipi a zah 4 bang a awng dingin anawlah ding pah dimdem mawk uh hi. Tha ngah huai sa mahmah ingh. Anlangh tezong nasia mahmah uh hi. Zawh a nei nailo khua pawlkhat om mah taleh lungkiat ding a sawm khat zong om nai lo uh hi. Tua mahmah zong thupi sa ingh. Napoleon Bonaparte in “The word Impossible is not found in my dictionary” acih mah bangin, ei Zomite lungsim ngaihsutna sungah zong “Lungkia” cih kammal pen om sak kei ni. Lelh hun om ding zawh hun om ding, tut hun om ding din hun om ding, tuuk hun om ding ahihang thoto kik teitei ding hihang.\nBawlungsui ding Team khempeuh in a kipatma ciat un kikawi in thungetna nei masa hamtang uh hi. Tua in Zomite Pasian amuang minam ih hihna kilangsak ka sa mahmah hi. Ih omna peuhah hong bawl Pasian a phawkdente ih hihmah bangin Pasian hong piak ih minam min ZOMI zong a lenkip suak minam suak zo lehang thupi mahmah ding hi cihpen ka ommuan a ka ngaihsut khinkhian thu khat ahihi.


url: =Tulai thuthang Idol vai kuppihna ~ LT Tuang :: ZOMI DAILY\nposted on 30 August 2019 at 12:03 am UTC+9:30 Lomkholna: News, Zomi\nIdol vai pen a min tawh kisai lunglutlo, Ahih hang, biakna sia kuate in ZOMUS makai ZIUSA makaite cih bangbang ci, kuate in Laisiangtho ii cih bangbang ci cih lunglutzaw ing.\n1. Amasa in Dr. Do Suan Mung cih mah bang aa lasak kidemna kilapsangnate deihlohna le nialna hilo hi cih gen nuam ing.\n2. Amin a kammal zat hiloin hih kammal khat tungtawn aa i ngaihsutna i lungsim puakte pen avom le akang bangin koi dan hiam cih hong kilangkhia sak ka sa hi.\n3. Pawlkhatte in Idol dawi aa ci aa na deihkei vua leh music zongh dawi aa hi biakinn ah zangh nawnkei un peuh mawk cih uhhi.\nA taktak ah tua bang a gente in Laisiangtho sim ngei hetlo, sia kiciante ii Laisiangtho hilhnate zongh limtak ngai ngei hetlo hi kha ding hi. Music kipatna vantung pan hi.\n4. Pawlkhat leuleu in idol cihciang lasiam kidemna ci in ko na ngaihsun lel ung, Pasian in i lungsim hi hong et cise hi.\nNa khat peuhpeuh i theihma aa i khialh bel phadawm aa theipipi in i khialh suaksuak, i zat teitei leh bel Pasian in i lungsim hong theipen mah hi.\n5. Idol khiatna milim a cihna bek hilo ci aa khiatna a dang khatin a ngaihsun a om mah bangin lasak kidemna ah idol kammal tektek zat kullo, kammal dang zongh zat theihluat ci aa a ngaihsun zongh kiom hi. Kawlten Dwih-hah a cih uh ka nih a phasak thei kammalte bel ahih theih laisiah pelh ding mah hoihzaw veve sa ing.\n6. Milim bia cih ciang a milim ngiat mah om pah aa tua mai ah kunna bek milim bia cihna na hi hetlo hi. လက္တစ္လံုးျခား tawh မသိမသာ aa Satan vanzat/kammal/psycho te hong lutlutta hong kiguangguangta ahi mai tam? Deihkaih kiphelhna tawh i lungsim sungah mun hong lala khin ahihloh nading vakhu bangin pilvang huai kasa hi.\n7. Khat le khat kilapsangna kipahtawina kithapiakna hi in thupi mahmah hi. Idol minlo buang tawh kilamsang zolo kipahtawi theilo i hi tam?\n8. Kei mimal aa dingin biakna sia lah hilo, idol makai lah hilo, a dem dingte lah hilo kahih manin asia aa apha zong lunghimawh huailo hi.\nAhi zong, upmawh hetloh Pasian nasem dan a kici tampite in makaite mai, mipi mai enin atamzaw ii deih, kipawlna a sem zo a thahatte ii cih mah va cihpih va thukimpih uh danin mu ing.\nLaisiangtho tawh thu hilh ding siate in makaite muanna le makaite tawh kisiat ding utlohna peuh tawh kam hong pau aa Laisiangtho hong siksan nawnloh khak ding uh a pawlpi mite leh a za kha a sim kha mimalkim aa dingin khasiat huai ka sa hi.\nIdol vai a gen ka hikei aa idol vai hangin a kilangkhia i concept/lungsim puakziate le i thu ngaihsutziate ka muh dan ka genna bek hi.\nMin bel Laisiangtho sungah thupit ngaihsut in khiatna neitak aa min tampite na kiphuak hi.\nZomite zongh min i kiphuahteh deihna nei khiatna hoih takin a kiphuak min ngaih a kipia tangtang ngeina neite ihihi.\nA sem a bawl makaite ii cih bangbang cih sukziauh theih ding a kisam pen mipite hi aa, tua makaite a khialhna a kawk ding, lammaan ah a puak ding, Laisiangtho tawh thu a hilh ding pen Pasian nasemte hi. Kilehbulhkei ni.\nMihai khat, bangmahlo khat ii thugen tawh buai a ci zongh om aa a gen dingin a kilawm Pasian nasemte in hong hahgen tuankholloh uhciang, suangtumte hong kiko, ganhing la hong pau ta zongh ahihna mel.\nIdol kammal zanglo aa, ZIOK in Zomi Lasiam Kidemna hong cih vua leh pawlkhat in Lasiam Kidemna maw Lasak Siam Kidemna ci toto lai mawkin Zomi tampite pen naupang a pau thei tung thudot a hat mahmah laitak dinmun ah a om pan i hilai mawk tam ci phial ing. Ldam cip, LT Tuang\nPrevious: 2020 ciang kua teel ding? ~ Pau Khat Suan\nNext: Zomi Idol ~ Nang Kim Mang\nFacebook thuthang pan kaikhop pak ~ Zomi Quavadis


url: =Kum 6 aphapan naupang khatin Beer adawnvai tawh apa kimawhsak mahmah :: ZOMI DAILY\nKum 6 aphapan naupang khatin Beer adawnvai tawh apa kimawhsak mahmah\nposted on 21 June 2017 at 7:37 am Lomkholna: China, News, Sawltak, World\nChina ah naupang kum 6 aphakhin khat in Beer adawn laitak Video kizaih in nungsungteng Social Media tungah ki thehzak gawp hi. Tua Video sungah kum 6 bek aphapan Zhang Wang kici naupangno in Beer thawlkhat tawh amehpih tawh neziahziah, dawnziahziah lel hi.\nChinese Media te genkhiatna ah hih naupangno in Beer thawl 2 bang dawnkhat in gaizo hi cimawk uhhi. Ahi zongin anu inbel haikhatta khawngbek dawnzel ci’n genkhia cihi.\nHih naupangpa pen China, Sichuan pan hi a, tukum kipatlam inzong amit puantawh hencip in khau kikhung tungah paithei ahih manin, News tuamtuam ah Headlines in limsuak mahmah ngei hi. Gong Fu akisin khat ci a, Rock Climbing khawngzong akiva mahmahkhat cihi.\nVideo: Naupang khatin Beer adawn laitak\nKhau kikhung tungah mikihencipsa khawngin apaitheih pen kipakta mahmah a, ahi zongin azudawn theihpen naupanglai ahihtawh dik kisa hetlo hi.\nAhi zongin anu apa leh api apu te’n hih naupang kum 6 ii zudawn pen bangmah phamawh saselo uh cimawk hi. Apa in agenna ah katapa in khuahun asat mahmah ciangin Beer tawmkhawngbek adawn hi ci’n genkhia hi.\nAtapa kiangah Media te’n zudawn lim nasakmah ahia ci’n adot uhciang in lim kasamah a, kapa tawh ka dawnkhawm zel uh cisawnsawn hi.\nTechnology khangto mahmah in, khuaneu khuata khatah thupiang pen leitungbup in tomno khatsungin atheihzak hun hita hi. Ih tate ih pattahdan, akepdan, ih satdan cihte akipan akilawmlolua aomleh leitungbup in mawhsak mahmahziau thei cih phawk huai hi. Tate pattahdan asiamding in Zomi te Topa’n thupha hongpia tahen! Sawltak #zomidaily\nPrevious: Belgium meileng Station ah Bomb puakkham in, apuakkham sakpa kikaplum\nNext: Malaysia gamsung ah nausuakding te’n atheihhuai Poliklinik Ikhwan


url: =South Korea gammi khat Malaysia gamsung inndei khatah asisa in kimu ~ ZD :: ZOMI DAILY\nposted on 10 March 2017 at 8:31 pm Lomkholna: Korea, Malaysia, News, Sawltak, World\nMalaysia gamsung aom Apartment sungkhat ah South Korea gammi khat asisa in kimu cih theStar pan kiza hi. Sentul OCPD Asst Comm R. Munusamy ii genkhiatna ah Apartment Security Guard khatin March 09 zanin inndei khat ii asungpan agim anamsia mahmah khat zakha ahih manin Police te zasakpah cihi.\nTua Apartment pen Jalan Sultan Azlan Shah aom hi a, Apartment Guard pa ii genna ah amuat a uihcip gimkhat inndei sungkhatpan kaza cihi. Tuaciang in Police tetawh inndei aki sungkalhpen kalkhia uh a, asungah alut uhciang in lupna tungah pasal khat akhuplupsa in asi mukhia uhhi.\nAgei naiteng ahzong sisan kimu kawikawi cihi. Inndeisung aki Check ciangin tuapa ii ID (Indentification) kimukhia a, South Korea gammi kum 43 aphakhin khat ahihlam ki theikhia hi.\nAvengteng akidot kawikawi ciangin akimuh nunung uhpen kalnih bang hita ci uhhi. Forensics Team te’nzong innsungteng hoihtak sitcianna nei uh a, innpualam panin kuamah guklutsim cihbang omtuaklo cihi. Tuaban ah asipa zong apumpi tungah bangmah liamna omlo ci a, Heart Attack tawh asi hiding in ki ummawh hi.\nPolice te genna ah ageinai ah sisan kimute pen asihkhit ciangin sithu aluangkhia hiding kici hi.\nHih misipa pen hih Apartment ah May 2016 kum pekpan in aom hi a, Malaysia gamsung ah English Study bawlding in aom kici hi.\nRelated: South Korea aom US Ambassador pa tempan tawh at thuak\nZato panin Postmortem akibawl cianginzong Heart Attack mahtawh asi cih ki mukhia hi. Asihzawh atawmpen ni 4 peuhmah cingkhinding kici hi. Embassy panin a innkuan pihte zaksak nadingin ki vaihawm cih kiza hi. ZD Sawltak #zomidaily\nPrevious: Malaysia, Cheras vengsungah Pistol tawh mikhat kikaplum ~ ZD\nNext: CLU/ UNHCR tawh Women’s Day bawlkhopna\nCritical thinking & Criticism ~ Pau Khat Suan\nTusawng Zomite buaina i etkik ciang- kipuah huai thu tawm…


url: =Kumpi Nihnate 4 | Siantongluan.net\nKumpi Nihnate 4\nKumpi Nihnate 4 |\nTu-in kamsang honte sung pan mi khat zi Elisha tungah kiko-in, "Na nasem ka pasal si hi. Na nasempa in Topa a zahtakna na thei hi. Ahih hangin ka tapate nih sila dingin a la dingin a leibatnapa hong pai hi," a ci hi.\nTua ciangin Elisha in tua numei kiangah, "Nang-a dingin bang hong hihsak thei ding ka hi hiam? Inn sungah bang nei na hi hiam?" a ci hi. Tua ciangin amah in, "Na nasemnu in sathau biing khat cih simloh inn sungah bangmah dang neilo hi," a ci hi.\nTua ciangin amah in, "A pua-ah paikhia in la, beel hawm a tawm lualo, na vengte khempeuh beel va kawm in.\nTua ciangin sungtumin, nang leh na tapate kong kikhaknelh un la, hih beelte khempeuh sungah sung in. Beel khat a dim simin tuamkoih pahpah in," a ci hi.\nTua ahih ciangin ama kiang panin tua numei paikhia-in amah leh a tapate kong kikhaknelh uh hi. Amah in a sun laitakin a tapate in ama kiangah a beelte paipih uh hi.\nBeelte a dim ciangin amah in a tapa khat kiangah, "Beel dang khat hong paipih in," a ci hi. Tua ciangin a tapa in, "Beel adang om nawnlo hi," a ci hi. Tua ciangin sathau a luan a khawl hi.\nTuanu hong pai-in Pasian mipa kiangah a thu teng gen a, tua ciangin amah in, "Pai in; a sathau zuakin na leibate loh in. Nang leh na tapate, a omlaite tawh na nungta ding uh hi," a ci hi.\nNi khat Shunem-ah Elisha paisuak a, tua lai-ah a hau numei khat tengin tuanu in anne dingin amah a sam hi. Tua ahih ciangin amah in tua lam a nawk peuhpeuh ciangin anne dingin tua lai-ah baang zel hi.\nTua ciangin tua numei in a pasal kiangah, "Tu-in en in, hih lai mun hong nawk tawntungpa pen Pasian mi siangtho hi, ci-in ka thei hi.\nEite kiangah amah hong pai peuhpeuh ciangin a tuntheihna dingin innkhumzangah kawm a nei inndeineu khat bawlin tua sungah ama-a dingin lupna khat, sabuai khat, tutphah khat, leh meivak khat koihsak ni," a ci hi.\nNikhat amah tua lai-ah hong pai-in inndei sungah lutin\ntua lai-ah tawlnga hi. Tua ciangin amah in a nasempa Gehazi kiangah, "Hih Shunem mi sam in," a ci hi. Amah in tua numei a sap ciangin ama mai-ah tuanu hong ding hi.\nTua ciangin Elisha in ama kiangah, "Tu-in tuanu kiangah hih bangin gen in: Thei in, kote-a dingin hih haksatna khempeuh na thuak hi. Nang-a dingin bang hong kihihsak ding deih na hi hiam? Kumpipa kiang ahih kei leh galkap a ukpa kiangah nang tangin thu khat peuhpeuh hong kigensak ding na deih a om hiam?" a ci hi. Amah in dawngin, "Kei pen ka mipihte lakah teng ka hih manin bangmah ka kisam kei hi," a ci hi.\nTua ciangin amah in, "Tua bang ahih leh tuanu-a dingin bang kihihsak thei ding ahi hiam?" a ci hi. Gehazi in dawngin, "Thu khat bek om hi. Tuanu in tapa neilo a, a pasal teekta hi," a ci hi.\nAmah in, "Tuanu sam in," a ci hi. Amah in tuanu a sap ciangin kongkalai-ah a hong ding hi.\nTua ciangin amah in, "A hun hong tun ciangin tapa khat na tawi ding hi," a ci hi. Tua ciangin tuanu in, "Hilo hi, ka topa, Pasian mipa aw; na nasemnu tungah zuau kei in," a ci hi.\nAhih hangin tuanu in nau paii a, Elisha in ama tungah a gensa bangin a hun a tun kik ciangin amah in tapa khat a nei hi.\nNaupang a gol ciangin ni khat a pa kiang anlate lakah a pai hi.\nTua ciangin amah in a pa kiangah, "Aw, ka lutang, ka lutang!" a ci hi. A pa in a nasempa kiangah, "A nu kiangah va pua in," a ci hi.\nAmah in domin a nu kiangah a paipih ciangin a ang sungah sun dong naupang tawi a, tua ciangin a si hi.\nTua ciangin tuanu paito-in Pasian mipa lupna tungah amah koih a, amah kong khaknelhin a paikhia hi.\nTua ciangin amah in a pasal samin, "Manlang takin Pasian mipa kiangah pai-in kong ciahkik theihna dingin nasemte khat leh late khat hong puak in," a ci hi.\nTua ciangin amah in, "Bang hangin tuni-in ama kiangah pai ding na hi hiam? Khadet ni ahi a, Sabbath ni ahi zongin hilo hi," a ci hi. Amah in, "Hong hoih na ding hi," a ci hi.\nTua ciangin amah in la van vawhin a nasempa kiangah, "Gan nawh in; kong gen kei nak leh kei-a dingin a pai khiamsak kei in," a ci hi.\nTua ahih ciangin amah dingkhia a, Karmel Mual-a Pasian mipa kiangah a pai hi. Pasian mipa in amah hong pai a muh ciangin a nasempa Gehazi kiangah,"En in, galah Shunem nu hong pai hi.\nAmah a dawn dingin thakhatin va tai in la ama kiangah, Na dam hiam? Na pasal a dam hiam? Naupang a dam hiam? va ci in," a ci hi. Tua ciangin tuanu in, "Hoih hi," a ci hi.\nTua ciangin Pasian mipa kiang mualtungah tuanu a tun ciangin tuanu in ama khe len hi. Tua ciangin amah a sawnkhia dingin Gehazi hong pai hi. Ahih hangin Pasian mipa in, "Amah tuaci omsak in; bang hang hiam cih leh amah nakpi takin lungkham hi. Topa in kei tungah a thu hong im a, kei kiangah hong genlo hi," a ci hi.\nTua ciangin tuanu in, "Ka topa tung pan tapa hong ngen ka hi hiam? Kei hong khem kei in, hong ci hilo ka hi hiam?" a ci hi.\nAmah in Gehazi kiangah, "Na kawng gak in la na khutah ka ciangkhut tawi-in pai in. Mi khatpeuh in nang hong hopih leh zong dawng kei in. Tua ciangin naupang mai tungah ka ciangkhut va nga in," a ci hi.\nTua ciangin naupang nu in, "Topa nungta a, nangmahmah na nuntak mah bangin, nang kong nusia kei ding hi," a ci hi. Tua ahih ciangin amah dingin tuanu a zui hi.\nGehazi na mapai suakin naupang maitang tungah a ciangkhut nga a, ahih hangin awging ahi a, nuntakna lim ahi zongin omlo hi. Tua ahih ciangin amah a dawn dingin hong kileh kikin ama kiangah, "Naupang khanglo nailo hi," a ci hi.\nInn sungah Elisha hong tun ciangin amah in a lupna tungah a si-in a lum naupang a mu hi.\nTua ahih ciangin amah bek lutin kong a kikhaknelh hi. Tua ciangin Topa tungah thu ngen hi.\nTua ciangin amah paito-in naupang tungah bok a, ama kam leh naupang kam tuahin, a naupang mit tungah ama mitte omsak a, a naupang khutte tungah ama khutte omsak hi. Tua ciangin ama tungah kikhuang a, naupang a ci hong lum hi.\nTua ciangin amah dingto kikin inn sungah khatvei vak kawikawi a, tua ciangin paito-in ama tungah kikhuang leuleu hi. Naupang sagihvei hong hetchiai-in a mit a hak hi.\nTua ciangin amah in Gehazi samin, "Shunem numei sam in," a ci hi. Tua ahih ciangin amah in tuanu a sam hi. Tuanu ama kiangah hong pai ciangin amah in, "Na tapa la in," a ci hi.\nTuanu hong pai-in ama khe-ah pukin leilakah a kun hi. Tua ciangin a tapa la-in a paikhia hi.\nTua gam sungah kialpi a tun laitakin Gilgal-ah Elisha hong paikik hi. Kamsangte ama mai-ah tu-in thu a ngaih laitakin amah in a nasemte kiangah, "Beelpi suang un la kamsangte-a ding meh huan un," a ci hi.\nAmaute khat meh zong dingin gamlakah pai a, vatak-um gui khat mu-in tua tung panin a ang dimin umgah lo a, tuate bang hiam cih theilopi-in hong pai-in mehbeel sungah atnen hi.\nTua ciangin amaute in mite nek dingin hong thukkhia uh hi. Ahih hangin amaute in meh a nek laitakun amaute kiko-in, "Pasian mipa aw, an sungah gu om!" a ci uh hi. Amaute in ne theilo uh hi.\nAmah in, "Tua ahih leh a an tawm hong la un," a ci hi. Tua ciangin amah in beel sungah tua an lawn a, "Amaute in a nek theihna dingin mite-a dingin thukkhia un," a ci hi. Tua ciangin bangmah ci nawnlo hi.\nMi khat Baalshalishah panin hong pai-in Pasian mipa kiangah anpal anlum, mangbuhham lum sawmnih, leh anvui a thak a van sungah hong pua hi. Tua ciangin Elisha in a nasempa kiangah, "Amaute in a nek theihna dingun kamsangte tungah pia in," a ci hi.\nAhih hangin a nasempa in, "Mihing za khatte mai-ah keimah in hih bangci lui theih ding ka hi hiam?" a ci hi. Ahi zongin amah in, "Amaute in a nek theihna dingun mite tungah tuate pia in. Bang hang hiam cih leh Topa in, Amaute in ne-in khamval ding uh hi, ci hi," a ci kik hi.\nTua ciangin amah in amaute mai-ah tua an a lui hi. Tua ciangin amaute in ne uh a, Topa gensa bangin pawlkhat a vallai hi.\nTedim Lai Siangtho / Laibu: Kumpi Nihnate 4


url: =Singapore leinuai Tunnel sungah Taxi atailaitak puakkham, Video kizaihkha :: ZOMI DAILY\nposted on 30 August 2017 at 10:44 am Lomkholna: News, Sawltak, Singapore, World\nSingapore leinuai kuahawm sungah Taxi atailaitak puakkham, Video kizaihkha\nSingapore gamsung ah Taxi khat leinuai “Kallang-Paya Lebar Expressway (KPE) tunnel” sungah atailaitak puakkham in, meikuanggawp cih STOMP pan kiza hi. Zanni August 29 nitaklam 7pm hunpawl in thupiang hi a, tua Taxi pen TransCab Company te Taxi khat ahihi.\nHih tuahsiatna apianlaitak agei ah anawkkha te’n Mobile Phone tawh Video Clip nazaih uh a, STOMP Contributors Crystal, Edwin, Love, Andy, Ashfeq cihtengin STOMP te kiangah puaksawn uhhi.\nSTOMP Contributors Crystal in apuak Video sungah tua Taxi pen amai Bonnet sungteng maikuang ziahziah kimuthei hi.\nMeikuang meikhu tengtawh KPE Tunnel leisung mawtaw lampi tengah meikhu bekbek dimzihziah in, khuasungvak mawtaw hawl tezong paitheilo in khawlcip uhhi.\nHih KPE Tunnel sungah Taxi puakkham in meikuang aom ciangin Speaker panin Land Transport Authority (LTA) te’n tangkona Emergency Announcement bawlpah uhhi.\nTua tangkona ah “hihpen LTA Emergency Announcement hi. Hih Tunnel sungah aomkha khempeuh akinaipenpen Exit panin pusuakkhia un. Mawtaw tawh a pusuah theilo te’n na mawtaw uh aset Engine sumit unla, mawtaw nusia in Emergency Exit panin pusuahkhia mengmeng un cimawk hi.\nSingapore Civil Defence Force (SCDF) te’nzong hihvai tawh kisai nitak 7:53pm hunpawl in Facebook Page tungah suahkhia uh a, tuahsiatna ah kidelhpah ci uhhi.\nVideo: A taxi catches on fire at the KPE tunnel\nSCDF te’n KPE Tunnel meikatna ah kidelh in, Taxi meikuang pen kiphelh thei hi. Hih tuahsiatna hangin asi aliam kuamah omlo hi ci’n genkhia uhhi.\nSCDF te genkhiatna ah hih Taxi ii Engine Compartment sungpan in meikang kipan hi ci’n genkhia uhhi. SCDF te atunma in ageinai ah aom Public mi 2 te’n Hosereel zangin mei naphelhkhin uh cihi. Hih meikatna hangin Taxi hawlpa zong bangmah liamna omkhalo ci bilbel hi.\nRelated: Video: Singapore gamsung lamkanna lei khat mawtaw in anawkkhak laitak\nTunnel sungah atungkha pawlkhat in agenna ah Emergency Announcement panin asungah aomkha mite ki hepkhiatding genkhia a, ahi zongin pawlkhat pen mawtaw nutsiatsan taktakding pen lunghimawh veve uh cihi. Mawtaw anusia ngam taktak kuamah omin ka umkeimai hi ci’n agei ah amukha Witness khatin genkhia hi. Sawltak #zomidaily\nPrevious: Tulaai Leitung Thuthang Tuamtuam te (30 August)\nNext: Gamdang pai dingte theih huai pawl khat


url: =1948 Independent ngah akipan 1965\nSuak : 11 December 1910\nUnau : Pasal 3 numei 1 lak pan a 2 na\nPianna : Pu Nek Gin le Pi Huai Ciin\nInnkuanpih: Pi Ning Kho Pum (Sukte) tapa 5, numei 4\n(1) 1924 kumin Mangkang galkap lutin Lance Copporal ngah hi.\n(2) 1937 kumin Pension la-in kumpi nasep khawl hi.\n(3) 1937 kumin Nu Ning Kho Pum tawh kiteeng uh a, Rev. Lian Zam’ khut pan tui kiphum uh hi.\n1948-1965 kikal, Kawlgam suahtakna (Independent) ngah khit teh Hausa sem masa pen hi a, Taangpi’ deihna tawh Mee khia in Hausa sem a hihi.\nHausa sep hunsung khua le tui ading phat tuamna bawl\n1954 kumin kumpi pan Zolai tan 4 sin theihna ngah in, (State Primary School) kici hi.\n1955-19558 kumin kimawlna ding Tualpi ziik uh hi.\n1962 kumin tai 3 a gamla Hiangtam tui lakna dingin kumpi pan tuilawng (Plastic Pipe) Japan Compassion pan a ngah tuni dongin kizangh thei lai hi.\n1962 kumin Tuithang le Thalmual kikal, Phillui kantan nad- ing sikkhau leidawh hi.\n1962 kumin a nasepna tawh kisai kumpi panin min phatna, “Boyoke medal” ngah hi.\nThalmual gam sungah khua hun manin a om theihna ding leh guahtui man takin a om theih nadingin khua khung Lungsial tawh kikal, khua huai singkhaam dingin bawl hi. Tham loin Buanli tawh kikal Lam lianpi nuai deuh a kipan Kumpi singkhaam(khawh theih loh dingin) bawl uh hi. Tua tham loin khua sungah patau kangmei tuakte’ ading leh inntuan daipaam- te’n singtawn khaugui lak theih nading a geelna uh ahi hi. Khua kiim kot a om Taaksing leh logam a po sing manpha Ngaingaw, Cingsing, a kipan neek theih Haikung le Theikungte phuk het loh dingin thukhaam uh hi.\n1964 kum June kha ni 6 ni-in Thalmual khua mite’ ading a nasepna nusia in Topa’ kiangah hong ciah san ta hi..\nThupuak: Capt. Pum Khan Pau\nPa Zel Kho Thang’hausa sep sungin khua le tui ading na hoih tampi semin a khang khual’nate tuni dongin kimu thei lai hi. Gam le lei a it taktak, a et teh huai hausa ahihna- a mang ngeilo dingin Thalmual khua tangthu sungah i ciamteh hi.\nPrevious Post: « Hausa sem masa te ~ Pu Thong Kho Gin (1940 – 1948)\nNext Post: Hausa sem masa te ~ Pu Vial Khan Thang (1965 – 1966) »


url: =Malaysia, Puchong vengsung ah Operasi lut, gamdangmi 66 kiman :: ZOMI DAILY\nposted on 18 August 2016 at 10:22 pm Lomkholna: Malaysia, News, Sawltak, World\nMalaysia gamsung Puchong veng aom Suria Kinrara Apartments sungteng ah Operasi lut in, gamdang mi 66 kimankhia cih theSun Daily pan kiza hi. Operasi lut kipatpen zanni 17 August zankimlam 11pm hunpawl panin akipan hi a, tuni zingsanglam 1:30am hunpawl in zosiangpan uh cihi. Putrajaya Immigration Department pan thunei te makaihna tawh Operasi alut uh cih kiza hi.\nZannitak akipan nainihval sung Suria Kinrara Apartments sungteng apheklekmang uh hihtuak a, gamdangmi amuh peuhpeuh uh sitgawp uhhi. Operasi amankhit ciangin kumpi thunei te genkhiatna ah mi asitkhak limlim uhpen 153 pha a, tualak panin pasal 53 leh numei 19 te mansuak uh cihi.\nTua amatsuak te lakah mi 19 pen Nigeria gampan hi a, adang mi 16 tepen India gampan ahihi. Tua gamnih banah adang gamtuamtuam paninzong Visa leh Permit kician neilo, bangmah Documents tawilo honkhat om uh ahih manin, Immigration Act tawh amat uh cih kiza hi.\nHihbang in Operasi abawlna uhpen abeisa ni 3 sungbang a etcikkhit uhciang in abawlpan uh ci uhhi. Gammi te vengleh paam te’nzong kumpi thuneite tungah zaksakna neihtuak uhhi.\nTulaitak Malaysia gamsung ah siansuahna limtak in hongkipan uh a, Anti-Trafficking Act, Anti-Trafficking in Persons, Anti-Smuggling of Migrants Act cih thulu te nuai ah amuanmawh te uh hongmanman uh ahihi.\nTua thukhun 3 te banah Passport Act 1966 leh Immigration Act tuamtuam tetawhzong kimanthei cilai sawnsawn uhhi. Adiakdiak in Kawlgam pan Malaysia gamsung ah aom tepen hong mattheih nading uh tamsak mahmah uhhi.\nHih Operasi hunsung ah kumpi thunei mi 259 tak kihel uh a, tuate pen Subang Jaya Municipal Council, National Registration Department, Rela and Department of Civil Defence cih kumpizum tuamtuampan ahi uhhi.\nDepartment Director-general, Datuk Seri Mustafar Ali akicipa in panmun a ngahkhitzawh Malaysia gamsung muntuamtuam ah siansuahna, Operasi tamveipi bawlpih kawikawikhin cihzong kiza hi.\nTuapa genkhiatna ah hihbang in Operasi bawlna pen Malaysia gamsung ah hongguklut illegal Immigration te siansuahnading ahihi. Visa, Permit kician neilo, Documents kician omlopi in hih gamsung ah aom te amanlang in ki siansuahding hi ci’n genkhia giapgiap hi.\nHibangdan Operasi (Operation) pen kibawl totolai dinghi ci’n genkhia hi.\nGammi te dinmunpan khatveivei ngaihsutsak lengzong ahuat huai mahmahhun ki ommawk mahhi. Gammi te nawngkaisak zahdong in vengtuamtuam ah agamtata pawlkhat ki ommawk ahih manin, tuabangdan munte ah Operasi abanban in lutthei khamai dinghi. Ih omna vengsung ah gammi te mitdong dingin omkhak hetlohding thupi mahmahding hi. ZD Sawltak #zomidaily\nPrevious: Malaysia kumpi leh UNHCR Officer te khutkilen in na semkhawmding\nNext: Kizopna/ Thuki zakna (Communication) ~ Michael Pau


url: =Yangon River sungteng ataiding “Yangon Water Bus” ki zangthei tading :: ZOMI DAILY\nposted on 3 October 2017 at 6:02 pm Lomkholna: Myanmar, News, Sawltak, Yangon\nMyanmar, Yangon khuasung kikawmnading Commuters te adingin akivaihawm ahi “Yangon Water Bus” pen hongtungding Friday niciang in honpawi kibawlthei taktak tading cih Irrawaddy pan kiza hi. (Photo: Yangon Cheif Minister U Phyo Min Thein atuangsin in apai laitak)\nHih Yangon River sungteng ataiding in Yangon Water Taxi ahih keileh Yangon Water Bus Project pen Tint Ting Myanmar Company te’n sepkhuan angah, Tender angah uh ahihi. Hongtungding Friday zingsang 7am hun akipan Botahtaung Jetty panin hih Yangon Water Bus pen taisak tading uhhi.\nHih Yangon Water Bus pen ataktak in June khabeikuan ah taisakding cih agenkhiatsa, agelsa uh himahleh agelna bangin mansianglo ahih manin ziakai toto hi.\nCompany Chairwoman ahi Daw Tin Tin Lwin in hihvai tawh kisai in June khasung in Press Conference khat bawl uh a, tualai ah hih Yangon Water Bus kici Passenger Ferry pen zawhteiteiding kakimuang uhhi ci’n genkhia hi.\nHlaing Tharya leh Botahtaung Township kikal gunkuang Boat 16 bang kitaisak dinga, akikal ah khawlmun Stop mun 8 omding cihi. Hihpen ahonmasak “First Phase” hiphot a, Nga Moe Yeik Creek leh Thanlyin Township kikal ataiding zong zomsuakding uh cihi.\nHih Water Taxi pen zingsang 6am panin nitak 6:30pm dong Minute 20 halsim in taisakding uh a, mikhat ciangin atuanman 300 panin 500 kikal kilading cihi.\nGunkuang Boat bekbek akigawm in 56 panin 67 ciangbang taisaksawm uh a, azawhsiang uhciang in Full Operation taithei hileh kumsim in khuasungvak Commuters mi 12 Millions bangin zangtheiding in ummawh uhhi. 2020 kumciangin azang mi 24 Million bang phatoding in Project geelna nei uh ci uhhi.\nNungkalsung inzong Yangon Cheif Minister U Phyo Min Thein leh Yangon Region Transport Authority thunei te’n hih Yangon Water Bus pen tuangsinna neikhin uhhi.\nYangon khuasung pen mawtaw tamlua in Traffic awkcipgawp ahih manin, khuasung kikawmna alemzaw, anopzawding lunggulhna tawh akigeel ahihi. Abeisa January khasung in Yangon Bus System cih YBS kipankhin a, abeisa Bus taizia sangin tampi noptuam kici hi. Tu’n Yangon River sungah Water Taxi, Water Bus hongki panleh abeisa sangin tampi noptuam zawtham khading hi. Sawltak #zomidaily\nPrevious: Kuala Lumpur khuasung aom Shopping Mall khatah Bomb om ci’n ki patauman\nNext: China meileng Station ah Viper gulbekbek 50 vanlak pan kimankhia\nSatan maw Pasian? ~ T. Sawm Lian


url: =Sawltak Tangthu 20 | Siantongluan\nSawltak Tangthu 20\nHih buaina thu a ven ciangin Paul in thu um mite kaikhawmin, hanthotna kam genin amaute mangpha khak a, Masedonia gam a zuan dingin dingkhia hi.\nHih gamsungah khualzinin hanthotna tampi a genkhit ciangin Grik gamah pai a,\ntua gamah kha thum sung a tam hi. Syria gam manawh dingin a kithawi laitakin tua gama om Jew mite in lamkalah amah a thahsawmna thu za ahih manin Masedonia gam tawn kikin khualzin ding a ngaihsun hi.\nBerea khuami Pirras tapa Sopater, Thesalonika khuami Aristarkhas leh Sekundus, Derbe khuami Gaias, Timoti, leh Asia gamsung panin Tikhikas leh Trofimas-te in zong a zui uh hi.\nAmaute na mapai uh a, Troas khua-ah kote hong ngak uh hi.\nSilngo Sawhloh Anlum Pawi a ven khit ciangin Filippi khua panin teembaw tawh ka ding uh a, ni nga khit ciangin Troas khua tungin amaute tawh ka kimu uh a, tua lai-ah nipikal khat sung ka taam uh hi.\nSani nitakin an nekhawm dingin ka kikhawm uh a, a zing ciangin a dingkhia ding ahih manin Paul in a thuhilh zankim ciangdong a zomsuak hi.\nKa kikhopna uh inn dawl tungnung sungah meivak tampi a kivak hi.\nTawlet gei-ah Eutikhas a kici tangval khat tu a, Paul in a thugen zomzom ahih manin tua tangvalpa a ihmut suakin lusu a, a sawtna ciangin ihmusip kha-in inn dawl thumna panin leilakah a kiasuk hi. Amaute in a va phot uh ciangin amah na si khinta hi.\nPaul zong va kumsukin tangvalpa tungah bokin kikhuangin kawi a, "Lunghimawh kei un, hinglai hi," a ci hi.\nTua ciangin inn dawl tungnungah kahto kikin anlum balnenin thu um mite tawh a nekhawm hi. Zingsang khuavak dong amaute tawh thu kikum uh a, tua ciangin a dingkhia hi.\nAmaute in tua tangvalpa a inn-ah va kha uh a, a lungsim uh nuamkik mahmah hi.\nTua ciangin Paul in, Assos khua ciangdong khe-in pai ning, ci-in ko kiangah hong gen ahih manin, Troas khua panin teembaw tuangin Assos-ah ka pai uh a, tua khua-ah Paul tawh a kituah ding ka hi uh hi.\nAssos khua ka tun uh ciangin Paul in zong teembaw hong man a, Mitylene khua-ah ka paisuak uh hi.\nTua panin ding leuleu-in a zing ciangin Khios tuikulh khengin Samos tuikulh ka tung uh hi. Tua panin a zing ciangin Miletas khua ka tung uh hi.\nPaul in Jerusalem khua-ah Pentekos Pawi hun lapnuam ahih manin Asia gamsungah ban man dingin ngaihsunlo a, Efesa khua-ah taam sawmlo hi.\nPaul in Miletas khua panin Efesa khua-ah thu puak a, Efesa pawlpi upate in a na dawntuahna dingin a vaikhak hi.\nEfesa pawlpi upate hong tun ciangin Paul in amaute kiangah, "Asia gamsung kong tun ni-a kipanin note tawh ka om sungteng ka nasepna khempeuh note in na thei uh hi.\nJew mite in kei hong thahsawmna hangin kiniamkhiatna leh khitui naptui tawh haksapi-in Topa na ka sem hi.\nMihon lak ahi a, note innsungah ahi zongin ka hong thuhilhna khempeuhah note phattuamna ding a om khempeuh sit neiloin kong gen khin hi.\nJew mi leh Gentail mite a mawhna panun Pasian lamah kihei-in i Topa Jesuh a upna dingun thu ka gen khinzo hi.\nTu-in ahih leh Kha Siangtho hong sawlna mangin, kei tungah bang thu hong piang ding hiam, cih theilopi-in Jerusalem khua-ah a pai ding ka hi hi.\nThongkiatna leh gimna ka thuakna ding thu bekbek, ka omna khua khempeuhah Kha Siangtho in hong gen tawntung hi.\nAhi zongin Topa Jesuh in kei sep dingin a hong piak, Pasian hehpihna hangin Lungdamna Thu, mite kiangah gen ding nasep ka tangtut zawh nak leh kei nuntakna-ah bangbang hong piang ta leh a thupi-in ka ngaihsun kei hi.\n"A beisa hunah Pasian Ukna thu a hilhin note lakah kong vak kawikawi a, ahi zongin tu-in kuamah in nong muhkik nawnloh ding uh ka thei hi.\nTua ahih ciangin tuni mahmahin note tungah limtakin kong gennop thu in: Note khat peuhpeuh Pasian tawh kikhenin siatna na tuah uh leh kei tavuan hi nawnlo hi.\nBang hang hiam cih leh note tungah Pasian thu kong genloh khat zong om nawnlo hi.\nKha Siangtho in note khutsungah a hong koih pawlpi mite leh nomau pumpi mahmah limtakin na kem un. Pasian in a Tapa a sihna tawh a ngah a pawlpi hoihtakin a kemte na hi ta un.\nKei ka om nawnloh ciangin, sa gilote in gannote a phialgawp bangin, mi pawlkhat in thu um mite hong phialgawp ding lamtak ka thei hi.\nNote sung mahmah panin zong mi pawlkhat in thu um mite khemin a zolkhiat hun hong tung ding hi.\nTua ahih ciangin limtakin kiging un la, kum thum sung tawntung khitui naptui tawh note khempeuh ka hong thuhilhna na ciamteh un.\n"Tu-in Pasian khutsung leh ama dikna thu sungah note ka hong ap hi. Amah in note hong khangtosak thei-in, ama mite khempeuh-a dingin a koih thuphate note tungah hong pia thei hi.\nKuama neihsa, ngun, kham, leh puante en dingin ka ngaihsun ngei kei hi.\nKei leh ka kithuahpihte kisapna khempeuh ka ngahtheihna dingin keima khut mahmah tawh na ka sepna thu note in na thei uh hi.\nTopa Jesuh mahmah in, Ngahna sangin piak khiatna-ah lungdamna lianzaw hi, a cihna phawkkawmin nakpi takin nasepna tawh na khempeuhah a zawngkhalte huh ding hi hang, ci-in note kiangah kong lak khinzo hi," ci-in a vaikhak hi.\nPaul in hih bangin a kam vaikhak a man khit ciangin a vekpi-un khukdin uh a, Paul in thu a ngen hi.\nAmaute a kikhen dingin mangpha a kikhak uh ciangin khatlekhat kilen kikawi-in a kap uh hi.\nPaul in, "Kuamah in nong mukik nawn kei ding uh hi," a cihna hangin a dah mahmah uh hi. Amaute in teembaw tung ciangdong Paul a hong kha uh hi.


url: =Zomi te mah hiding\nZomi te sung ah kampau khat le khat awsuah zui in ahizong in a U zaw a Nau zaw kituhna tawh ahizong in Laaizom meelmaa ongtunthei ding thunengneng pawlkhat ongbuaisak leh kilawm kasa mahmah hi. Tuate sung ah kei mimal kanna tungtawn in Abul zaw ahihkei leh Mimasa cihtawh kisai in pawlkhat kongsung nuam hi. Akhangto gam te I et ciang adiak in USA gam bang ah Leitangngaak leh mimasa peen Red Indian minam te ahihi. Ahizong in Red Indian minam te peen tualniam in mipil,mihau tawm ban ah mimal mahmah tawh uh ahihman in Mikang-English te khutnuai ah omle uhhi. Tua bang mah in Malaysia gam leitang ngaak leh abulpeente peen Orang Ashli te ahihi. Nuntaakna tualniam,pillo haulo, mitawm uh ahihman in Malayu minamte khutnuai ah omlel uhhi. Tua ahihman in Zomi sung ah zong no nau zaw ko U zaw ahihkei leh ko bulzaw, ko minam min cihpeuh tawh ibuai hang mitampeen te deihna leh apil ahau peen tem ah in thuneihna ongnei ding higige hi.\n· Pakistan gam Karachi khuapi ah January 10 ni in Sathau pua Mawtawpi khat leh mihing pua Bus pikhat kipuhkha a, mi 30 sipah in tampi liam ci in Karachi palikte in genkhia uhhi. Kawlgam danmah in Bus dawn ah atuangpawlkhat om uha tuate pawlkhat leengkhia man ahihman in bangmah acilo zong om uhhi. BBC\n· December 28,2014 ni Indonesia leh Singapore kikaal a kia Air Asia QZ8501 I ameidawk Java tuipi sung pan kikaaikhia zota ci in Vanleengzong makaai Indonesia thuneite in January 10 ni in pulaakkhia uhhi. Vanleeng taangthu akeemcing black box peen ameikawm a omding hinapin mundang tung hiding inlam uhhi. Jan 10 niciang misi luang 48 tawmkhiazopan uhhi.BBC\n· Britain Prime Minister David Cameron ongtungding January 15 in USA gam Washington DC onghawhding a US President Obama tawh Computer Dawi (sataan) te doziading kikumkhawm ding ci in White House te Jan 10 ni in taangkokhia uhhi. BBC\n· US leh apawlte in IS migilo te phualsaatna ahi Syria gam Kobani khuapi kiimteng mun 12 Jan9-10 sung in vanlamtawh nasiatak bomb khiat kik leuleu uha, IS migilo te gaalphual mun 15 suksiatsak in IS te zumpi pawlkhat zong denzaansak ci in US gaalkaap te in taangkokhia uhhi. VOA\n· Nigeria gam khunglam Maiduguri khuapi sung mitam mahmah munkhat ah naupangno numei kum 10 dingkhat January 10 ni in amah le amah bomb tawh kipuakkham sak a mi 16 si in 20 liam uhhi. Kua migilo te sawtaak hiding cih kithei zo naailo a thunei ten akan saan laaitak ahihi. VOA


url: =Thuthak Tomkimcing 30 July 2014\nA. Kalay ah Sungpai leh mitnat kizom mahmah lai.Kalaymyo khuapi sung ah Sungpai natna leh Mitna kizom mahmah lai cih kiza hi. Mitnate numei’ pasal avek un mitliimlang vomlimlum vive bulh uh a, akihoihsak hi peuhmah lo amitna vive uh atamzaw hi uh ci hi. Khuasung vakna leh kikhopna mun te vanzuakna bazaar mun te ah tu kimnai teng mitliimlang vomlimlum abulh tam mahmah sanlaitak uhhi.\nB.Tu laitak Zomeh liim pen’ Guatuai meh’ Ngasa no leh linguih huanZogamsung ah tulaitak in guatuai meh, Mautuai meh bawl kiom kawikawi , Linguih zong hong sel ahih man in lui ngasa tawh mehbawl huan zong kitam hi. Vengte Ngasa no leh linguih huan naleng agim nam kiza viauviau laitak hi. Zogam Tedim, Tonzang, Aizawl, Kalay ,Lamka khuapi ah Zomi te in hih meh namnih zo meh huan lak ah liim kisa mahmah pen tuukhun sung meh Zo mehliim khat hi. Kalay leh Letpangchuang kiim khua te in mehliim huan na ah Tuingo ngasa leh Linguih te zohuan minthang sak pha diak uhhi.\nC. Ooredoo simcard Kyats 1500 kituh ziahziah uh.Myanmar gamsung ah Ooredoo simcard khat ciang in Kyats 1500 in phone sai khempeuh ah kilei thei cih thu kiza hi. Mikhat ciang in simcard 20 ta kileithei ci uh hi. Pawl khat in lom lei in zuak kik ding khol bawl uh cih kizahi. Phone sai pan leh Company pan in akilei akizuak ahilo midang te zuak tawm Ooredoo Simcard kua mah in akizuak sawn leikei un cih thusim om kik leuleu hi.


url: =Singapore ah nasemkhat inndawl 22 pan kia in si, aluangin midangkhat dengkha sawnsawn ~ ZD :: ZOMI DAILY\nSingapore ah nasemkhat inndawl 22 pan kia in si, aluangin midangkhat dengkha sawnsawn ~ ZD\nposted on 1 March 2017 at 11:24 pm Lomkholna: News, Sawltak, Singapore, World\nSingapore gamsung ah Construction Worker khat anasepna inn kilamsan laitak inndawl 22 na panin kiasuk in si cih Straits Times pan kiza hi. Tuni Wednesday (Mar 01) ni in Marina One ah thupiang hi a, inndawl 22 panin akiasuk ciangin inndawl 3 na ah nasemin aom khatzong dengsukkha cisawnsawn hi.\nSingapore Civil Defence Force te genkhiatna ah zingsang 11:10am hunpawl in hongki zasak a, Ambulance nihtawh kidelhpah cihi.\nAtuahsia Accident pan mikhatpen aphual ah sipah a, adang khatpen liamna tawh Singapore General Hospital ah kipuak hi.\nAsipa pen inndawl 22 panin akiasukpen hi a, kum 21 gualpawl ahihi. Bangladesh gampan in Singapore ah nasem in apai cihi. Inndawl 22 panin akiasuk pen inndawl 3 na ah aluanghawm kimu a, apumpi tungah “Safety Harness” kici nasepna panin akiat khakleh a awhding in akizang khau kithuahlo cihi. Tua ahih manin amahpen nasep laitak akia hiloding kici hi.\nInndawl 3 na atuksuk ciangin adengkhakpa zong Bangladesh gammi mah hi a, amahpen kum 38 pawl ahihi. Amahpen nasem in aomlaitak hi a, upmawhlohpi in atungpan kidengsukmawk in, a ngawng liamlawh hi. Singapore General Hospital akipuak hi a, noptuam in patauh omlo “Stable Condition” bel citasam uhhi.\nHih tuahsiatna aomkhit ciangin hih Worksite sungah nasep khempeuhphial kikhawlbawl hi.\nHih Worksite sungah nasemkhat ahi kum 28 apha Muhammad Nazrul kicipa ii genna ah hih asipa pen amin Tanim ci’n kasam uh cihi. Ama theihna ah South-western Bangladesh, Meherpur District panin hongpai cihi. Hih Marina One Project ah asepzawh kha 9 bang hikhin cihzong genkhia hi.\nAmahtawh kaki theihzawh uh kha 3 bang hikhin a, mihoih khat hi. Thungen inzong ka paikhawm zelzel uh ci’n genkhia hi.\nAdang anaseppih India gammi khat ii genna ah hih asipa pen nasepna panin akia hilo in, amahleh amah kisihbawl in atuahsuk hiding cih ki ummawh ci’n genkhia hi. Innkuan vaitawh lungsim puakzawhloh khat om hiding kici hi.\nMarina One Project ah Joint Venture in “Malaysia’s Khazanah Nasional” leh “Singapore’s Temasek Holdings” te’n avai hawmkhop uh nasepna khat ahihi.\nHih sihna vaipen nasepna panin asi hilo cihtawh “Industrial Accident” in ki ciamtehlo a, “Unnatural Death” tawh kiciamteh in Singapore Police te’n athu kanciansan uh cih kiza hi.\nSingapore aom Kawlgammi anaseppih te’n a genna ah asipa pen Bangladesh ah alawmngaihnu in pasal neisan ahih manin, amahleh amah aki sihbawl ci uhhi. Asihma inzong athuteng amah ii a Facebook tungah gelhkhia cihzong kiza hi. ZD Sawltak #zomidaily\nPrevious: Kim Jong Nam suamlupna ah akihel numei nihte “Murder Case” tawh thu kibawl ~ ZD\nNext: Gam leh minamte’ khangtohna thusim ~ Khup Lian Thang\nKammal kilawm pawlkhat (azom 21 July 2015)\nChin leh Paite minam aom diam? ~ Thawn Tuang\nPutek Samkangpa le luitui gentehna (2)\nKimpu leh Kimpi – 37 ~ Hau Za Cin\nZomi Idol leh akhiatna ~ Sia Do Khup\nHong Kong khuasung ah Citybus khat tuahsia in mi 3 si, 20 val liam


url: =China gampan akibawlkhia lungtang zatui te siangtholo cih kimukhia :: ZOMI DAILY\nposted on 18 July 2018 at 2:01 pm Lomkholna: China, News, Sawltak, World\nChina gampanin akibawlkhia lungtang thahatza zatui “Blood Pressure & Heart Drug” tepen siangtholo cih Reuters pan kiza hi. Chinese Compnay te’n abeisa 2012 kumpek panin abawlkhiat uh lungtang zatui tepen siangtholo bekthamlo, Cancer natna ngahtheih nadingtawh kizom hi ci’n European Regulators te’n Tuesday ni in genkhia uhhi.\nTuabangin zatui abawlkhia pen Chinese Company Zhejiang Huahai Pharmaceutical te hi uh a, abeisa kum 6 hunlaipek akipan azatui bawlkhiat te uhpen siangtho hetlo in buaina tampi piangsak hi. Anunung ah Cancer Risk tampi omsak cimawk hi. Tua lungtang zatui tepen leitung gamtuamtuam ah ahawmkhiat uh cisawnsawn hi.\nHihvai tawh kisai in European Medicines Agency (EMA) te’n July 05 ni in amuhkhiat masak uh hi a, tuazawh akipan mipi tungah theihsakna Alarm aki genkhiapah ahihi. Tulaitak in hihvai tawh kisai in European Medicines Agency (EMA) te’n bangtanvei zatui kizangkhin in, bangciang cina te dinmun tungsak khinhiam cihte akician in akansan laitak uh kici hi.\nTua lungtang zatui sungah akihel NDMA ahih keileh N-nitrosodimethylamine kicipen in Cancer natna apiangsak hiding kici hi. Zatui lamsang pilna anei te’n hoihtak in datkhuaikhan ah “Laboratory Test” bawl uh a, tua zatui tepen sawtveipi anekha, azangkha te Cancer natna ngahthei cimawk hi.\nTulaitak in European Medicines Agency (EMA) te’n hoihtak akanciansan laitak uh hi a, thuthak New Information aki theihbehphet in mipi theihdingin hong tangkokhia phalaiding uh cihi.\nTulaitak in EU Authorities kumpi thunei te’n Zhejiang Huahai Company panin abawlkhiat zatui te kaikhawmkik in Recall abawlsan laitak uh ahihi. Tua Company panin akibawlkhia zatui peuhmah koimah zatuisai “Pharmacy” peuhmah ah kizuakthei lodinghi ci’n European Medicines Agency (EMA) te’n genkhia uhhi.\nU.S. Food and Drug Administration te’nzong tua Company panin akibawlkhia zatui tepen nung Friday ni akipan kaikhawm kiksak uh cih kiza hi.\nTua zatui abawlkhia Zhejiang Huahai Company te’nzong tua zatui tepen asiangtholo kihelkhading cihpen amau ngiat inzong theihpihna genkhiata uhhi. Tua zatui tepen abeisa 2017 kumsung bekbek inzong $50 Million manbang ki zuakkhiakhin cihi.\nSenbawl limlim Quality ahoihlam in minthang vangvang khollo a, adiakdiak in Myanmar gamsung akipuak Senvan tepen Quality hoihlo phadiak kici hi. Adiakdiak in Sengam panin akibawlkhia nektheih tuamtuam leh zatui cihte zat huaituak khollo hi. Adiakdiak in zatui zaha cihtepen cidamnop manin akilei himawk ahih manin, hanciam tentan in ahoih theitheimah leizawk, zatzawkding ki thapiak huaihi.\nKalaymyo kuamsung khawngleh Zogam khuata pawlkhat ah Sen zatui azuak kawikawi Zomi pawlkhatzong omthei hi. Mundangpan aki ngahtheilo, amaukiang bekpanin aki leithei bangkek in ahoihlam bekbekin amutmut omthei hi. Zatui zaha naleiding ciangin zatui zaha lamsang athei taktak, kumtampi asin ciatciat te kiangmah ah leihuai, zuat huai zawtham hi. Cidamloh kawmkal ah zatui atuh khawngtawh kibawlkha sawnsawnleng bangcih mawkding? Sawltak #zomidaily\nPrevious: Na Monu le Na Tanu\nNext: Kuala Lumpur luisung ah tum 6 kisuahsa in akimu numei luanghawm pen Bangladesh gammi kici\nEi pau, ei lai bek zatna in minam itnaman mah mawleh? ~ Tual Khan Suan


url: =LOPHEI KHUA TAANGTHU TUAMTUAM. - Laibu Saal\nHome > Zogam Khua tuamtuam te Thu > LOPHEI KHUA TAANGTHU TUAMTUAM.\nLOPHEI KHUA TAANGTHU TUAMTUAM.\nMap Reference - RU 1973\nElevation - 5471 ft\nIh pupi Zo khangpan khang (8) na ahi Pu Thuan Tak (Suantak) sia Sizaang mite kipat cilna ahi hi. Pu Thuan Tak thi zawk ciang a tapa Pu Nge Ngu lampui in Ciim Nuai khuapan kua thak na sat a, tua akhua sat sia ih min a pa a phaw na tu in THUANTAK khua na ci hi. Hi Thuan Tak sia tu laitak Khuasak khua hui a hi hi.\nPu Thuan Tak suan Sizaang mite Thuan Tak khua le Vomhzaang khua ah ih ten khop tek laitak in Pu Thuan Tak pan in Khang 5 na a hi Pu Kim Lel in (Tu laitak Khuasak khua nuai inn mun teng lo in tho a, tua a lo sia a phei sauzaw ahiman Lophei na ci hi. AD 1640 kum pawl in Pum Kiim Lel in tua Lophei ci na mun ah inntuan in na teang hi. Tua mun ah khang 7 dong teang a, tua mun ah a ten pui ama ii suan le paal teng Lophei te kici a, Lophei khua le Lophei mi te ki pat cil na ahi hi.\nPu Thuan Tak pan khang 10 na , Pu Kimlel pan khang 6 na ahi Pu Lua Tung hong khan ciang A.D.1814 kim hun pawl in luipi kantan in PHUK kici mun ah khua nasat kik hi. Tua zawk caing phuk ih khuathung (Tulaitak Lophei khua nuai ci na) ah ki kiin to laleau a, Lophei khua ma na ci uh hi. Tuazawkciang sim le zo kawmna a nuam tu in Khuatung (tu laitak Lophei khuataw) ah khuasat laleau hi. Khua tungkhua ah khang 3 bang a tenzawk ciang tuuk hunkhat in nipi khat sung nguatheau nawnngawl, a kipetan in zu ahikom Khuatung khuabup miin in taisuk hi. Inn 17 miin in vukcip in mihing luang 185 bangbo hi. Khuatung khua a cip ciang in Khuanuai khua ah taisuk kik hi. Khuatung pan miincim a, Khuanuai a tensuk kik laitak Pu Kim Lel suanpan inn 65 pha a, mundangpan hongbeal inn 20 hi a, khuathing inn 85 pha hi.Sizang sungah khuakhatsung inntam teang bel khuakhat ahiman kiphasak mama a, khuakiim khuapaam te in thuakla kisa mama hi ci-in ki ciamte hi.\nPu Lua Thuam Hausa sep hun, A.D 1864 kumpawl khuanuai khua ah aten uh laitak in, Poai te Lal Mang lampui in ngal kap 600 taw Lophei khua hong sim a, Lophei khua bo hi. Hi Poai ngal kisimna sungah Lophei te luang 180 ki bo a, Poai ngal kap te luang 30 thi hi ci-in kiciamte hi. Tua lai in Lophei te Nupa kop 7 le pasal 4 bek ki suakta hi.\nA suakta teng:\nThuam Lam te Hang Suak te nupa\nThuam Lam te Dong Hong te nupa\nHau Suang te Tawn Hang te nupa\nHau Suang te Vum Suak te nupa\nLua Tawng te Kop Kam te nupa\nNgo Suang te Han Thuk te nupa\nNau Lak te Do Khoi te nupa\nPu En Mang\nPu Lam Kam\nPu Lian Pau\nPu Lua Thuam\nHibang in ngaltawk a, a thi a bo tam mama ahikom in Lophei khua nuai khua ah tenzawk nap nawnngawl a, a nungta lai susunteng kikhawm in Buanman zuan a, Eaktaak ah mimphual satin kikhin hi. Eaktaak a ten napan in ngalmuang a kisakciang in Phuk khua satphei kik hi. Phukkhua ah kumtam teangman ngawl in Sizang ngambup ngalte in hongsim hi. Tua ngalte sia Mitphei khit ngal ki ci hi. (Mitpheikhit a kicite sia Sen minam khat hi ci in kiciamte hi).\nMitpheikhit ngal kilau mama ahi kom in Sizang bup vaihawm a, Thuk lai khua ah kingawm in kum 7 tawn tung ki teangkhawm hi. Ngalhang pa Pu En Mang in ngalnanh natu kulh nasia tak in tosak a, tua kulh te beal in Falam ngal ahizong, Mitpheikhit ngal ahi zong Sizangbup kipawl in kido hi. Thuklaikhua ah kingawm khop hunlai in Lophei te sia Col. Son Khaw Pau te innkong to tengah teanghi. Tua hun tengsia Mitpheikhit hun kum 7 ci-in ki ciamte hi.\nMitpheikhit ngal hongbo ciang in eima khuatek ah ciakik tu ki vaihawm a, Lophei te sia Haikhua (tu laitak Thuklai le Lophei kilaklaw) a cina mun ah khuasat hi. Haikhua ah kum 5 sung a tenzawk ciang, pawl 2 kisua a pawlkhat in Phukkhua satkik a, pawlkhat te Khuasak khualui ah Khua sak te taw teangkhawm kik hi. Kumtam ma a tenkhop zawk ciang, Pu Thuam Khai, Pu Mang Suangh, Pu Suak Son te vaihawm in Phukkhua ah aom Lophei u le nau teng le Khuasak taw a teangkhawm Lophei u le nau teng kingawm in Khuasak khuanuai Pu Kim Lel tuan na Lophei khuamun a kici na ah khua sat kik leang ci in vaihawm hi.\nTasia ciang Khuasak pan in Pu Khup Pau, Pu Suan Khup, Pu Hang Suangh te in citawm satawm a kisak man in Lawi khat ngo in tho hi. Tasia ciang Mangkaang Kumpi te hong khanhun 1889 kumdong Khuasak le Lophei khuakhat in teangkhawm hi. 1889 kum in Mangkaang te in Khuasakkhua hongla ahikom in Lophei teng Khuano Suangpi ah ngal kitai to a, kum 2 sung a omzawk ciang in, Sizang ngam zuankik a, Beallei, Zo, Phaipi teng ah teang hi.\n1891 kum ciang Pu Khup Lian sia Mangkaang kumpi in ukpi (chief) nga sak a, a bo sa Lophei khua a sakik thei natu a nget ciang in Governor pa in a ngetbang in pia ahikom Pu Khup Lian ama lampui in 1891 kum in Lophei khuanuai khua satkik hi. Tua Lophei khuanuai khua ah a tenciang cidam theingawl a, nausen piangte zong a nawm, a pil takngawl veu in piang ahiman khuamun phangawl hi ci-in phawk a, Mangkaang Kumpi sungah naseam phit ahi Pu Suang Thang, Pu Za Thawng, Pu Kip Lian, Hausapa Pu Pau Suak tuteng lampui in Lophei Kuang khua (tu laitak Lophei te tenna mun) ah tenthei natu aseau ciang Mangkaang Kumpi te in a khuanpia ahikom Lopheikhua ah khinto a, tudong in teang hi.\nPu Khup Lian sia 1899 kum a ma ii khuathak a sakik kum 10 ciang in ama ma lampui in Suanzo ngam, Thang kaai ngam, Suangdawkhua sat in a tai inn 17 pha a, Lopheikhua angak inn 15 pha in khen 2 kisua hi.1910 kum ciang tu laitak Lophei khua sia Mangkaang kumpi te oaina taw a kisat ahi hi.\nLophei khua ah 1946 kum ciangin mawtaw theng thei hi. Ngalpi niina man zawk 1952 kum ciang Thuklai khua taw telephone khau kizom a, Thuklai, Buanman, Khuasak, Limkhai Bungh le Voklaak khua te telephone taw kipaupui thei hi. 1986 kum ciang kumpi te in Basic Primary School phuat sak hi. 2004 kum in khua om te ahizong, ngam om te ahizong hanciam pui na taw Luipi pan Tuimei kivawt hi.\nBiakna taw kisai in a pat pan kipan Lawki ngeina om hi. 1915 kumcaing in Laipian (Pau Cin Hau) biakna Pu Hau Za Hen le Pu Hen Dam in hong puak hi.1928 kum ciang Pu Vum Cin le a zi Pi Suak Neam te Tuiphum Tapidaw suak hi. 1952 kum ciang Thuklai Tuiphum Pawlpi pan inntuan a, Lophei Tuiphum Pawlpi kiphuan hi. R.C. biakna zongh tua kum 1952 kum ciang hong theng a, 1976 ciang A.G. Pawlpi hong piang thua lai hi.\nDOAI BIAKNA (TUUAL BIAKNA)\nLophei Pu le pa te in a nungta Pathian hengawl lai ahiman in a khang a khang in doai biakna bektaw na lungkim uh hi. Tuahun in adoai biakna munsia "TUUAL" na ci uh ahiman "TUUAL" biakna zong naci thei uh hi.\nKhuasung kilawmbel a sakna mun khatah suangpheak alian asa khat koi a, anuai pan khapkhat bang asang in suangtaw khaangto in koi a, tuakmun pan phuisam in doaibiakna vawt ahi man "TUUAL" naci uh hi. (Suangpheak liansia khapkhat bang asang in a ki khaang in avawtna thusia "TUAAL" biakna a vawtciang a ki ngo nganhing sia ih athin alung akoi natu ahiman khapkhat bang khaangto in a koi a hi hi.) Hi "TUAAL" biakna sia kumkhat in khatvei veu doaite taw kiciamna a nei biakpiakna ahi hi. Tuual phuisam Pu Pau Suak in a thidong in seam hi.\nPu Pau Suak athiciang Pu Suak Hang in lai hi. Tuahunlai in doai abiak uh tesia Sialdoai le Lawidoai te hi a, Khui,Vok,Keal tawveu in a biakkul hi.\n"TUUAL" biakna avawt uhciang in lampi theampo thingzawl thuung a, tuatung ah sawlbaang hi. Khuakiim theampo ah daaikai hi. Tua "TUUAL" doaibiakna athian mateng mihing ahizong nganhing ahizong kuama khuapuasang ah pusuak theingawl, kuama khuasung ah tum theingawl in doaitang hi. Khat papo a pusuak, khua sung tumtha om le "TUUAL" phit ci hi. "TUUAL" biak na sung ah a kizangh abo theampo liausak a, tuazawkciang "TUUAL" biakna kipankik hi.\nCina om in Thiampi te in abawl le athian ni mateng a kongbiang ah sawlkhai a, kuama haw theingawl hi. Ahaw kaltang aom le doaiphit hi ci in a kibawlna sungah a kizangh sum bo theampo liausak a, tuazawkciang kibawlkik hi.\nTuahun in Lopheikhua ah "TUAL" koina munsia Pu Za Thawng le Dr. Mang Cin Pau inn kikaal lamhui teng ah kikoi hi.\nJapan ngalhun 1943 kum in Vuan-dok aseam Khuasak Tual Kam in "TUUAL" phiattu thu a piakna le, Lai pian biaknasung lawpzawtek ahiman "TUUAL" biakna ki bosak hi.\nDOAI BIAKHUN PU LE PA TE ZAK THUTE:\n(i) Phungkhawm tentu khamna:\nKhuasung khatpan ngaknu le tang val a tentu kham hi. Tangval te zi tu khuadangpan kipui a, ngaknu te khua dangah mo kitha hi. Phungkhawm ten tu a khaamna thusia sungh le pu meal heak a zaithei natu a ngaisutna uh ahi hi.\nSizangngam sungah Sya Pau Suan in phungkhawm Pi Kham Ciang it in a tenpuiciang phungkhawm kitenna tu, khau ki sattan hi ci-in kingaisun a, Sizangngam sungah phungkhawm kiteangthei hi ci-in ki ciamte hi.\n(ii) Nausen vawkna:\nNausen suaktung te vawkthei uh a, a vawkthei nathu nam 2 omsak hi.\n(1) Phungkhawm tentu kham ahiman khuasungkhat lawmta ki it te sungpan apiang nausen te vawk hi.\n(2) A thu ni napan ta numei tam deingawl uh ahiman numei tadei zaciang bek keam a, a deiza val numei a piangte vawk hi. Vawk ih ciciang a suaktuung nausen ahingtang in duisung munkhat ah koi in athi tuin ki nusia cip hi.\n(iii) Sanin ten na:\n"SANIN TEN" aciciang nupa te a pasal omngawl hunsung peuma sa ne theingawl tu a ci na hi. A pasal te om ngawl lan in a zite in a nungsang te inn ngawlbuang sa nesak theingawl hi. A ne aom a, a kihe le nupa kikhul / nupa kikhen nadong piangsak thei liang hi.\nSizang kampau teng Thuantak khua ah aki tenkhop hunlai in nupi khat a longsan mama a, a pasal om ngawllan veu in a innpaam te Akveu nguksak in ngaw kusak tawntung hi. Voknodawng khawngzong nguku thei tawntung hi. A innpaam te in he ngi ngetek ahihang kuama in son nuam ngawl in encik nginge bek hi.\nNikhat niciang a innpaam nupi khat in taaksi huan a, simui saw hi. A simui ngim a zakciang Akngu tawn tung nu in na pasal omngawl lan bang zong huan thongson nu ziam? acileh a innpaam nu thin-uk a, nang ih na pasal omngawl lan Akngo a, vokno dawngkhawng na ngawku bang hibua ungh, ko hi le ante po huan a, maimu po, simui po kang a, sawbek khuzam ci hi.\nNupinu in a banghun a tabang ta ngei kana khiziam aci le, a innpaam nu in innpaam te akzong nguksak a, ngoku tawntung hingawl niziam ci hi. Nupinu in a innpaam te Akkhat nguk sak a, puankhauip taw tun in a zing sangciang alaang sungah heang a, lokuan tu in pai hi. A vaikuan tu apai kawm in innpaam te awng Akbo khawng te ngual mawsiat thathong heakvun, Sangak, Muthi zong hithei hi ci-in a thin ki uksak mama in lo kuantu apai le lam naaltawk in lik lui lam a, a laangsung ah a Aknguk puak sia delphatha ahiman a Ak au vaduak hi.\nAk au azaak uhciang a innpaam te in patau in a deltek uh le a kongmai te Akpui khat na hi luilam hi. Nupinu a maizum mama ahiman nitak khua zinngawl in vaicia ngamngawl a, zing sang khuavakma veu in vaikuan tanhi.\nInnpaam te Vokno, innpaam te sa ngawmphe te, innpaam te Ak nguk sak papai ahiman, Thuantakkhua thing vaihawm a, numei peuma a pasal te omngawl in sane theingawl tu ci-in thukham vawt hi. Tuahunpan kipan Sizang sungah numei te sanin ten kipan hi.\nMihing te kipil va-ial ahiman Zo khangpan simsuk khang 22 zawk ciang kizangh nawnngawl hi.\n(iv) Mithi phena:\nMithi phena ciciang mithi a ngawmdong haai/koi cina hi. Innkhat sungpan mithi a omciang vuipai ngawl in luang3 luang4 bang acin dong kingaksak a, vuikhat in ahon in vuipheang hi. Nuntakna haksatna tungtawn in lamtaaktu haksa asak uh man ahi hi.\nLamtaak ci-in meipum Sial, Lawi, Khui ngo in kivui hi. Saluang bang zapo a ngozong in mithingal te an neak tuineak om sakngawl in tanu sa, song-ngau sa at in, innsim sa ci-in mi thingal theampo sabek khattek pia hi.\nLamtak ngawltaw mithi a kivui theingawl na thusia tuahun in a upna uh le a deina uhsia mithi te in sathin salung akeng bale vantung kongkha pan in Sapin nupi aci uh doainupi khat in lungngam baak in vantungngam a tumtu awingawl hi ci-in upna nei ahiman in sathin salung taw Sapin nu pi athap ciang mithi te vantungngam thengthei ci-in um hi. Tuahu in lam tak ngawltaw mithivui nuamngawl uh hi.\nA innsung munkhat (pialthang a ci namun)ah nguahe taw khinvawt a, "Tembe" ci hi. Tua Tembe tungah a mithi tosak a, a nungsangpan nanh na vawt hi. Anuaipan meitaw haai/em a, a ngawmdong nitaksim in ngaknu tangval te in haai/em hi. A mithi haai/ em napan aluang athithu tui te le a vun athem aneng te zubeal tamsa a peuseau tetaw veu in dong a, a nasep atawlngak ciangveu in khuahui nin buakna veu ah bua hi.\nInnteak te in mithi ahaai/ em ngak nu tangval te tungah a lungdam huin nitak khakhat taaksi khawng huan in anasep tawlngak ciang in pia hi. Ngak nu pawlkhat in a mithi thamna a khut silngawl in taaksi lom in ane papaih ngaknu tesia ngaknu thupi mama in mu a, thupi sak hi.\nTuahun in namngimtui kizangh zo ngawl ahiman in inn 2, inn 3 bang ki pawl in meila sabaal kinei hi. Thi ni in a ki pawlpui sabaal te in meidet tu sik hi.\nKhualhaw zintun nate in mithi phe anei le mithi ngalna sumpia ngawlin ciakik ngawl hi. Ngaalngawl in a ciasan le kithupi simngawl na, kizawnsak na in ngaisun uh hi.\nLAIPIAN BIAK NA\nLopheikhua ah Laipian biakna sia 1915 kum in hongtheng hi ci-in ki ciamte hi. Lopheikhua te in Laipian cingawl in Ziphian (a&zsef;)(Tuithe pawl) ka hi uh ci hi. Lai pian pawlpi te a kipat tuung in Ziphian (Tuithe pawl) kici masa a, tuazawkciang Beal Tung Pawlpi ki ci-in a khakbelciang Lai pian Pawlpi kici hi.\nZiphian (Tui the) pawl a kici thei na in Phealbing khatsung ah tuitawm koi a, tua phealbing sungpan thungen in aman zawkciang mipi te ahizong, cina te ahizong phealbingsung atui te the ahiman Ziphian (Tui the) pawlpi a kici ahi hi.\nInnpan khawisa nganhing te ngam sungpan a bociang phealbing (beal tung sungpan samleang a ngammang a nganno te in zapal hi, ci-in upna nei ahiman phealbing/bealtung taw veu in sam hi. Tua ahikom Beal Tung Pawlpi ci hi.\n1896 kum in Mualbeamkhua pan Pu Pau Cin Hau in a phot Laipian Pawlpi ahi hi. Ama sia 1859 kum in Tedimkhua pan piang a, 28-12-1948 kum in Mualbeamkhua ah thi hi.\nKum 20 aphak hunlai in mangmu thei a, Pathian in 17 vei a paupui na sungpan laimalkhat ciang kammal khatveu asuak laimal bul 1050 napia hi. Tua ahiman Pu Pau Cin Hau sia Laipian Pa kici a, amaphot biakna sia zong, "Laipian Pau Cin Hau Pathian Biakna" ("Laipian Pawlpi") kici hi.\nLOPHEI KHUA AH LAIPIAN BIAK NA HONG THET NA\n1915 kum in Pu Hau Za Hen le Pu Hen Dam te in Lopheikhua ah Lai pian biak na hongpuak hi. Sizang ih Pu ih Pa te ih a lelbel uh Sialdoai, Lawidoai biakna theampo phiatsak hi. Sial,Lawi,Khui,Vok,Keal tetaw doai biakna teng bosak ahiman in nuntak na haksatna taw angai sutciang in van zang sasi, biakna maanzong sapai ahi man in Lawki biakna nusiat tu ngaisut nanei pawlkhat om hi.\nPu Hau Za Hen in Phealbiing tum in thu anget laitak thakhatthu puk in maang mu a, Pathian taw ki paupui thei hi. Ama thusuak bang in apawl te ngamta sak hi.\nLaipian Biakna hongthet ciang in Laisangpi Pu Suang Thang ahi hi. Pathian biakna mun Phazabuk ci-in biakinn no khat Sya Khup Khaw Thang ten na innmun ah sa hi. Tuamunpan in Laisangpi Pu Suang Thang le Palik (Pawlpi Upa) te in beal tung tum in thu ngetna le biakpiakna nei tawntung hi.\nHunkhatciang in Pu Hau Za Hen hongpai a, Phaza buk khuasung taw kinai lei hi. Vok-eak ui lei hi. Topa in ci hi mundang ah khinkul tu hi ci hi. Pu Hau Za Hen ii thupiakna a nga ciang, U Ngo Khaw Hau te lengzaang ah khin hi. Kumsim in Poaipi khaam a, poaipi khaam tepte na in suangkhat veu phut hi. Tua suangte tuma in Pha za buk mun ah omlai hi.\nLOPHEI KHUA AH PATHIAN THU HONG THET NA\nLopheikhua ah Pathianthu a thettu haksa mama hi. Thuklai Pawlpi aphut masabel Rev. Za Khup in Lopheikhua ah Pathian thuson tu kapaiciang ka talki humsa in kapai ci-in soncimmaw mama hi. Tasiabangma in Sizang ngamsung ah Rev. Thuam Hang le Sya Pau Suan te ih Pathianthu a saanzawk kum 20val zawkciang in Lopheikhua ah Pathianthu mutu in kipanpheang hi.\nAmasabel in 1922 kumciang Pu On Kim te innkuan le Pu Pau Cin te innkuan in Pathianthu nasaang thei hi. 1923kumciang in Pu Pau Zam te inn kuan in na saangthei hi. 1924kum ciang in Pu Tuang On te innkuan in nasaang thei a, Tapidaw suak hi. Tua hun laitak in Lopheikhua sungah pu le pa ngeina Lawki biakna sungah nuamsa mama ahiman in Tapidaw suak te el vilvel a, ngaimaw mama ahikom Lophei khuasungah teangsak ngawl in Lopheikhua puasia ah hawl khiat tu in tawng ahikom Pu On Kim te innkuan, Pu Pau Zam te innkuan, Pu Tuang On te innkuanteng kum tawm vei sung Lawki sungah na heak kik hi.\n1928 kumciang in Pu Vum Cin Tapidaw suak a, 16-3-1928 ni-in Rev. Thuam Hang in tuiphum hi. Tuahun lai in Lopheikhua sungah doai biak na thupisak mamalai ahikom in Pu Vum Cin zong in vawtsiatna tatuam na thuak hi. Haksatna aneibel zong tawmbeak zong hu nuamngawl hi. Pu Vum Cin ih ta numei khat anei tha sali aphakciang thisua hi. Aphum natu than ngangawn a khuapui te in pia nuamngawl ahikom duisung mun khat ah phumsak hi.\nKhutzung cilphuan akipan langdo na a tatuam thuak ahihang Khuasak khuapan Rev. Thuam Hang, Sya Pau Suan, Khuasakpan Tapidaw suak masa Upa te le Thuklaipan Sya Za Khup le Sya Tuang Khaw Mang, Dol-luangpan Sya Thang Ngin, Tamdeang pan Pu Sing Kam te ii a o na le a han thot nataw in a thin liansak a, a san sa Pathian thu thasuangawl hi.\n1929 kumciang in khangno sung pan Tawkong (awmacgif;) Ngaw Kam Tapidaw suak a, 1929 kum October ni 20 ni-in Nanuaikhua ah Rev. Dam Suan in tuiphum hi. Ama sia a no ciang ma in, zu dungawl in piang a, khangno citak mama khat ahi hi. Pa-thianthu sungah alampui tu amuan huai khat hi napi Buanman apu te taw Langkui nuaiah a thingsel napan a cina in tawmvei sungma Leitung nu sia hi. Ama luanghawm kipua to in Suangdawkhua a suapuipa Pu Sing Kam in Tapidaw ngeina taw vui nuam hi napi asuapui pa Pu Suangh Cin in Lawki ngeina bangin avui hi.\n1930 kumciang in Pu Thang Ngo te nupa a zi masa Pi Vung Cing taw ngalkap ah aom na Maymyo pan in Tapidaw suak a, Rev.Ba U in tui phum hi.\n1931 kumciang in Pu Hau Lian te innkuan Tapidaw suak a, Rev. Lian Zam in 1931 February ni 8 ni-in tui phum hi.\n1932 kumciang in Pu Khai Khaw Hau le Pu Hang Pum te a innkuan bup in Tapidaw suak hi.\n1933 kumciang in Pu Suangh Cin te innkuan, Pu Ngul Pau te innkuan, Pu Khat Lian te innkuan Tapidaw suak hi.\n1934 kumciang in Pu Vum Thawng te innkuan, Pu Zam Thawng te inn kuan, Pu Pau Za Nang te innkuan bup veu in Tapidaw hongsuak hi.\n1935 kumciang in Pu Son Mang te innkuan, Tapidaw suak hi.\n1936 kum boma hiat in Pu Mang Cin te innkuan Tapidaw suak hi. Khat le khat kitho zongawl ahiman Tapi-daw suak ki belalap a, Pu Kam Khaw Cin le Pu Khup Hau zong Tapidaw tangsua hi.\n1942 kumciangin Pu Pau Thawng, Pu Thawng Cin Lian, Pu Kip Lian te Tapidaw suak hi. Hibang in a kum a kum in Tapidaw suak kibelap tato ahiman Lawki sungah kuama a muan taak lampui om nawnngawl hi.\nTapidaw suak masa te\nPu Vum Cin Thu\n(19XX - 1976)\nA Pian na\nPu Kiim Lel suan Pu Hau Suang tuu Pa Phut Son le Nu Kiim Cing ih tapa ahi hi.\nPilna zon na\nPu Vum Cin kum 15 phangawl lai in apa in thisan hi. Apa thizawk tha 3 acin ni in anu in thisan leleau hi. Tanga mama ahiman pilna zong in lai sin tu hun omngawl hi.\nLettama nasep thiam mama ahi kom in inn vawtnuam theampo in ama veu inn vawtsak hi. Leitung nuntak natu in Lettama nasep le lothaw thing puak teng mataw nungta hi.\nDolluangkhua Pu Thang Ngin nau nu Pi Suak Neam sia Pu Sing Kam in doksak a, lungkim in pia ahikom Rev. Thuam Hang in letthat hi.\nTapidaw sua na\n1928 kum in Tapidaw suak a, 26-3-1928 ni in Rev. Thuam Hang in Tuiphum hi.Tapidawsua kum50 cin Golden Jubillee Poai Lophei Tuiphum Pawlpi in Pu Thang Ngo taw akibang in March 28-29, 1980 kum in Poaivawt sak hi.\nTapidaw sua hu in haksat na\n1. Ata masabel Cing Khaw Dim asua zawk tha7 aphak laitak in thi a, Law-ki te in Thanpi ah akiphum tu awi ngawl ahikom Thannga zongawl ahiman in Thanpi zang duisung ah phumsak hi.\n2. Lawki Pu Mang Suangh in Vum Cin awng Tapidaw po nasua nial hong vellum leng akua in naphu honglalei tuziam ci-in mol khattaw vellup tu in del a, Pu Vum Cin kikeam in tai hi.\n3. Mithi aomciang mithi ngalna dang ka apiak hang sangnuamngawl in Doai sia te awng, ngampi ngamsan te awng, tai in ci-in nawt a, Lophei daihual sungsang ah omheak in ci-in hatang veu in mithi innpan veu nawt hi.\n4. Pu Kam Thawng tate 2 athikhop hunsungin Pu Suangh Thang in lang zazan a, amaipan cilphi a, Lophei khua sungpan pusuak in ci-in mihon sungpan nawt hi.\nPu Vum Cin in a upna thasua ngawl in thungetna bek ngalhiam in zangh a, thuak hi.\nTu le ta te\nPu Vum Cin in kaamsiat ngawlna in tanu 4 nei napi tapa neingawl ahi man khangkizop natu mun ah haksat na aom suak hi. Ahihang in a tanu te pilna neitek ahiman athima in kitangsap na omngawl in a Pa lungdamsak uh hi.\nLeitung nusiat na\n1976 kum July 10 ni in Topa kungzuan in Leitung a nusia hi.\nPu Thang Ngo Thu\nPu Kiim Lel suan Pu Thuam Lam tuu Pa Mang Cin le Nu Vung Dim tapa ahi hi. Tamdeangkhua ah August 6, 1907 kum in piang hi.\n1918 kum in Khuasak ABM sang ah ka a, 1924 kum in laipil ahiman tan 4 le tan 5 ong khawm hi. Tuahun laitak sangSya seamte sia Sya Za Khup, Sya Kyaw Khin, Sya Aung Dew te hi a, a syate theampo in Thang Ngo sia laipil mama hi ci-in ciamte hi. 1925kum ciang in ABM te in Kawl lai sang bosak a, Zolai sangbek koi ahikom a sangka tawlnga hi.\n1925kumbo kuanciang in ngalkap tum a, 1937 kum in Jemedal nga hi. 1940 kum in Subedar nga hi. 1946 kum Junetha in Pension tuak hi.\nA pension tuak zawkciang 1948 kum in UMP sungah Captain taw tum kik a 1953 kumdong seam hi.\n1929 kum Indiangam Army School pan akhuan tha 2 la in Nu Vung Cingh taw in Pu le pa ngeina ombang in ki teang hi.\n1943 December ni 30 ni-in A zi Mangkaang kumpi te bomhtang in kha in thi hi. Apasal taw kum 14 inn kuankhat in aom zawkciang Leitung ah tanu 3 le a palsal nusia hi.\n1945kum ciangin zikhat neikik a, Nu Kam Ko Cing taw kiteang hi. A ki tenzawk kum 8 ciangin a tapa 3 le a pasal nusia in azi in taisan hi.\n1955kum ciang in Nu Nuam Khaw Hau taw kiteang a, tapa khat le tanu khat nei hi.\n1930kum December tha in May-myo khuapan in Pu le pa biakna te nusia in Tapidaw suak hi. Maymyo ABM Biakinn ah Pastor aseam Rev. Ba U in tuiphum hi. Tapidawsua kum 50 cin na Golden Jubillee Poai Lophei Tuiphum Pawlpi in March 28-29, 1980 kum in vawtsak hi.\nKum 1990 September 10 ni-in hun tawmnosung a cina in Leitung nusia hi.\nPu Suang Cin Thu\nPu Hau Suang bawng Pa On Ngul le Nu Hau Neam ih tapa ahi hi.1909 kum in Tamdeangkhua ah piang hi. 1918 kumciang in Tamdeangkhua pan in Lopheikhua ah ciakik hi.\nInnkuanpui nei na\n1922kum ciangin Pu Kiim Lel tuu Pu Mang Vum bawng Pa Kam Mang tanu Nu Vung Zam taw teang a, tapa 5 le tanu 2 ahing hi.\nBiakna lai na\nApianpan kipan Pu le pa biakna Lawki ngeina sungah om a, 1911 kum ciang Pu le pa biakna nusia in Pau Cin Hau biakna sungah tum hi.\n1933kum ciangin Pau Cin Hau biak na nusia in Tapidaw suak a, October 11, 1933 ni in Dr. J.H.Cope in tui phum hi.\nLeitung nasep na:\n1945kum ciang in Thuklai Private Manglaisang Board member in kiteal hi.\n1954-1966 dong Lopheikhua Hau sa seam hi. Hausa asep sungin khua le tui atu in adeisak mama pa ahibang ma Lophei khuathung bawlunglen ziik a, khuasung lam pi6 phangawl na teng pi6 phadong ziiksak hi. Cidamna taw kisai in khuasungah uikhawi phiat hi.\nPathian nasep na:\n1934 kumpan Thuklai Tuiphum Pawlpi sungah omhun sung ahizong, BL pawlpi sungah omhun sung ahi zong, Sizang khenkhat Pawlpisung omhun tawntung le Pawlpi tuam (Local Church) in omhun tawntung in Pawlpi Upa aseam paisuak pa ahi hi. Sizang khenkhat pan in inn kituan in Lophei Pawlpituam akiphot pan kipan athi nidong Lophei Pawlpi Upa aseam hi.\n1946 pan 1959 dong TBA EC member khat hi tawntung hi.\n1959 pan 1963 dong ZBC EC member khat hi tawntung hi.\n1978 kumciang in SRBA Controlling Board member khat in kiteal hi.\n1979 kum January 11 ni-in Lei tung nusia a, Rev. Hrang Tin Khum (ZBC, General Secretary) in vui hi.\nSource ; Lophei.\nItem Reviewed: LOPHEI KHUA TAANGTHU TUAMTUAM. Description: Rating: 5 Reviewed By: Cinpu Zomi


url: =Nasep Thak Neih Ciang Theih Ding Nam Sawm ~ Hau Za Cin :: ZOMI DAILY\nposted on 4 April 2016 at 7:00 am Lomkholna: Article, Hauzacin\n2. Na khempeuh thei khin hi kei in. Nasep khat peuh na kipat ciang na sepsa tawh a kibat hangin nasepna lui te sep dan leh nasepna thakte sep dan kibanglo thei ahih manin ‘ka thei khin’ ‘ka siam khin’ cih bangin kitheisak, kisiamsak in tungsiahte hilh ding, makaih ding, lamlah ding cih bang thusimlo in omkha vet kei in. Kiliatsakna namkhat a hih ban ah midang zahtaklohna ahih manin kithupisimlo a, gamtat dan theilo ciin hong kisimmawh kha ding hi. Na khempeuh a thei khin cih bang mihing om theilo ahih manin kisin inla, mite hih dan en, zui, tawsawn in sep dan thak khat peuh siam sawm pah in.\n8. Sem thei ing na cih sangin na sepkhiat theih tamzaw hen. Nasep na nget laia na septheih na gente sangin na septheih tamzaw sak in. Cihnopna ah nang leh nang na kigen sangin na sepkhiat tamzaw leh mite in ‘Oh! hih mipa in a kigen sangin tam theizaw pek hi’ hong ci ding uh hi. Hong deihna uh, hong itna uh, hong muanna uh khang semsem ding hi. Ahi zongin nasep theih na hauh luat a, nasep na siam luat leh na sepding hong kipiak thuah den dinga, na sep khit theihloh zah dong nasep hong kiguan thei hi. Tua bang ciang dong na tun leh bel na tungsiah ah gen a, theihsak ding ahi hi. Mihing in i sep theih zah val hong kipiak luat ciangin pumpi gimna leh lungsim gimna kithuak a, cidamna in thuak thei hi. Tua manin pilvang siam in.\nPrevious: Myanmar Academy Award piakna “LIVE” in na etnop leh\nNext: US gamsung khualzinna pawlkhat – 93